Michel Camilo piano-jotzailea, Gasteizko Jazzaldian

Uztailaren 15ean eskainiko du kontzertua hiru Grammy sariren irabazleak. Giovanni Hidalgo, Danilo Pérez Trío, Kyle Eastwood eta Jamie Cullum ere arituko dira Gasteizen.

Uztailaren 10etik 15era bitartean egingo dute Gasteizko 35. Jazzaldia, eta doinu latinoek leku handia izango dute. Ostiral honetan hiru izen berri eman ditu jakitera antolakuntzak: Michel Camilo, Giovanni Hidalgo eta Danilo Perez musikariak Arabako hiriburuan izango ditugu aurten. Ruben Blades, Jamie Cullum eta Kyle Eastwood aurretik iragarrita zeuden izar handiei gehitzen zaizkie, beraz, hiru artista hauek. izen handiei gehitzen zaizkie, beraz, hiru artista hauek.

Aurtengo edizioan Miles Davisi egingo diote omenaldia. Uztailaren 16an izango da, maisuaren hiru ikasle handiren eskutik: Herbie Hancock, Wayne Shorter eta Marcus Miller.

Programa:Astelehena, uztailak 11: gospel gaua, Craig Adams &' || 'amp; The New Orleans Voices taldearekin.

Asteartea, uztailak 12: Michael White Eric Claptonekin eta Paul Simonekin grabatu berri duen&' || 'nbsp;seikotea. Trombone Shorty &' || 'amp; Orleans Avenue taldekoek itxiko dute gaua.

Asteazkena, uztailak 13: Kyle Eastwood izango dugu Gasteizen. Clint Eastwood bere aitaren jazz diskoen tradizioa belaunaldi berrien eraginekin nahasten du. Kyle Eastwoodek, Michael Stevens bere taldekidearekin batera, hainbat film ezagunetako soinu bandak sortu ditu: Million Dolar Baby, Mystic River, Flags of our fathers, Letters from Iwo Jima, Gran Torino, Changeling eta Invictus pelikuletan aurkituko dugu bere musika. Jarraian, Nigel Kennedy biolin-jotzailea igoko da taula gainera. Biolinista klasikoen artean disko gehien saldu dituena dugu.

Osteguna, uztailak 14: Jamie Cullum izango dugu Gasteizen, berriz. Aurretik, José James izango da eszenatokian (joan den urteko programan sorpresa handienetako bat izan zen James).

Ostirala, uztailak 15: Rubén Blades eta Michel Camilo. Ruben Bladesek 20 disko baino gehiago ditu kalean, eta bertako arrakastak entzungai izango dira Gasteizen, Todos vuelven live azken lanean bildutakoak barne. Michel Camilo, bestalde, teknika bikaineko piano-jotzaile eta konpositorea dugu. Karibeko doinuak jazzarekin eta musika klasikoarekin maisuki uztartzen ditu.

Larunbata, uztailak 16: Miles Davisi omenaldia, Herbie Hancock, Wayne Shorter eta Marcus Miller handiekin. Danilo Perezek ere emanaldia eskainiko du larunbatean.


Ekonomia %1,9 igoko da 2020an, Confebask-en arabera

Confebaskek aurkeztu berri duen Koiuntura Ekonomikoaren Txostenaren arabera, zazpigarren urtez jarraian igoko dira Barne Produktu Gordina eta sortutako enplegua. Bestalde, bukatzear dagoen urteari dagokionez, Confebaskek kalkulatu du euskal ekonomiak %2,2ko hazkundearekin itxiko duela 2019a, hasieran aurreikusi zena baino pixka bat gutxiago.

2020rako Confebaskek egindako aurreikuspenaren arabera, euskal ekonomia %1’9 haziko da, 2019an baino pixka gutxiago, baina inguruko herrialdeen gainetik. Hazkunde horren gakoak, berriro ere, "barne eskarian" oinarritzen direla zehaztu dute, "hori izango delarik hazkundearen motorra". Kanpo sektoreari dagokionez, "2019an bezala, ez dio ekarpenik egingo hazkundeari, epe labur eta ertainera nazioartean dagoen jokaleku konplexuagatik".

Sektoreka, euskal industriak "nazioarteko panoramaren arazoak" pairatzen jarraituko du, nahiz eta, "beste urte batez, hazi egingo den (+%1’1)". Aurreikuspen horren arabera, 2019an lortutakoaren pixka bat gainetik geldituko da. Bestalde, eraikuntza izango da sektorerik "dinamikoena" berriro ere, nahiz eta aurtengoa baino "erritmo apalagoan" izan.

2020an langabeziak behera

"2020aren amaierarako, aurreikuspena da Euskadin 2007an, krisiaren aurretik, zegoen enplegu maila gainditzea"

Txostenaren arabera, datorren urtean, euskal ekonomiak berriro ere enplegua sortu eta langabezia murriztuko du.

Ildo horretan, 2020rako, Confebaskek aurreikusi du 11.000 afiliatu berri egongo direla Gizarte Segurantzan, eta urtearen amaieran langabezi tasa %9raino jaitsiko dela (Eustat); 2008az geroztik baxuena. Beraz, "2020aren amaierarako, aurreikuspena da Euskadin 2007an, krisiaren aurretik, zegoen enplegu maila gainditzea".

Arrasateko fruta denda bat. (Argazkia: Imanol Soriano).

%2,2ko hazkundearekin itxiko da 2019a

Confebaskek kalkulatu du euskal ekonomiak %2,2ko hazkundearekin itxiko duela 2019a, "hasieran aurreikusi zena baino pixka bat gutxiago, baina ekonomiarik aurreratuenek lortutako erritmoa baino handiagoarekin". Eta, beraz, Euskadiko BPGak aurten "bikoiztu egingo du eurogune osorako iragarritakoa".

2019ko dezelerazioa

Confebaskek azaldu duenez, 2019an jarraian bosgarren urtez hazi bada ere, barne eskaera "ahulagoa" izan da, eta industriak "jarduera txikiagoa" izan du, horregatik gertatu da dezelerazioa. Aurten ere, eraikuntza izan da "sektorerik dinamikoena, baina aurreko urtean baino balio baxuagoetan, zerbitzuetan bezala".


Pirritx, Porrotx eta Marimototsek 'Bizipoza' ekarriko dute Azpeitira otsailaren 1ean

Beste urte batez, Uztaro haurreskolako Guraso Elkarteak Pirritx, Porrotx eta Marimotots pailazoen emanaldia antolatu du haurreskolako jangela mantendu ahal izateko dirua biltzeko. Otsailaren 1ean, zapatua, Bizipoza emanaldia taularatuko dute 17:00etatik aurrera, Izarraitz pilotalekuan.

Sarrerak zazpi euro balio du, eta antolatzaileek nabarmendu dutenez, sartzen diren guztiek ordaindu beharko dute, adina kontuan izan gabe. Sarrerak urtarrilaren 21ean, asteartean, ipiniko dituzte salgai, eguerdi alderako. Azpeitian Uztaro haurreskolan, Laratz kafetegian, Trenbide kafetegian, Lasa gozotegian, Ametsa tabernan, kiroldegian, Pastorkua tabernan eta Eguzkitza tabernan eskuratu ahal izango dira sarrerak. Azkoitian Errotatxo okindegian, eta Zestoan Anardi tabernan.


«Munduko Kopako partida moduan hartu dute jokalariek»

Lehen partida du zeregin berrian, eta irrikan dago. Jokalari multzo oso ona batu duela nabarmendu du, eta haien pasioa kutsatu diotela: «Guretzat ez da lagunartekoa».

Lehen partida du nagusi mailako emakumezkoen selekzioarekin, eta kargua 18 urtez azpiko hautatzaile izatearekin tartekatzen du. «Egunak daramatzat sabelean tximeletak ditudala, niretzat ere berezia da», onartu du. Alvarez (Santurtzi, Bizkaia, 1954) ez da hautatzaile bakarra, Sergio Rivera ere egongo da aulkian.

Nola hartu zuten deia jokalariek? Albistea izan zen selekzioak berriz jokatuko zuela jakitea.

Bi urte ziren ez zuela jokatzen. Jokalariek ilusio ikaragarria dute, ez du mugarik. Euskal Herriko selekzioa eurentzat dena da, nazioarteko jokalari sentitze hori... Pentsa, deialdiko bost jokalarik herenegun Estonian jokatu zuten Espainiarekin. Goizeko hiruretan esnatu ziren, Madrilerako hegaldia hartu, 11:30ean lurreratu ondoren, arratsaldean, Lezaman egoteko. Handik, hotelera, eta gaur, partidara, etxera joan gabe. Inolako trabarik ez didate jarri. Harro nago futbola horrela sentitzen duen jendea zuzentzeaz.

Emakumezkoen selekzioa alboratuta egon da.

Egia da, baina, tira, Euskal Herrian behintzat emakumezkoen futbolak inguruan baino indar handiagoa du, eta jende gehiago biltzen du: Lezaman, Zubietan... Bartzelonak liga irabazi du, eta ia ez doa inor haiek ikustera.

Ofizialtasunaren bidean garrantzitsua da emakumeen selekzioak ere jokatzea.

Hor ere arrazoi handia duzu.

Partida oso gutxi jokatu ditu, baina, guztira bost. Zergatik?

Zergatia ez dakit zein den, baina nik nahiko nuke gutxienez urtean behin jokatuko balute. Jokalariek duten ilusioa ikusita... Jarraitutasun handiagoa nahiko nuke. Baina, tira, hor oihartzunak ere asko egiten du, eta zuk asteleheneko egunkaria hartzen baduzu ez da agertzen emakumezkoen taldeek zer egin duten. Nik uste dut hedabideek ere zeregina badutela. Oro har erakunde guztiek egin dezakete gehiago.

Azken urteetan Euskal Herriko emakumezkoen futbolak bilakaera handia izan duela dirudi.

Azken hiru urteetakoa harrigarria izan da. Euskal Herrian gauzak ondo egiten ari dira harrobian. Gizonezkoen Lehen Mailako taldeak sartu izanak bultzada eman dio.

Baina arreba txiroak dira.

Bai, zalantzarik gabe. Deialdian sartu diren jokalari guztiek ikasketak dituzte, badakitelako ezingo direla bizi futboletik. Alemanian, Suedian edo AEBetan fitxatzen ez badituzte, alde horretatik hemen ez dute zereginik. Kontsolamendu bakarra da beste herrialde batzuetan hala hasi zirela eta apurka goraka egin zutela. Pentsa, Munduko azken Kopa Alemanian jokatu zen, eta lehen partidara 79.000 ikusle joan ziren! Kulturala ere bada, eta hori txertatu egin behar digute.

Nolako selekzioa batu duzue?

Talde orekatua dugu. Atzeko lerro oso sendoarekin. Jokalari baten hutsunea izan dut, Flavianok min hartu baitzuen, eta Oruetari deitu diogu, duela bi urte Eslovakiari gola sartu zionari.

Eta Irlanda, nolakoa da? 3-2 galdu berri du Alemania munduko txapeldunaren aurka.

Harritu egin ninduen. Ez dakit denak etorriko diren, baina atezainak, esaterako, nazioarteko 108 partida jokatu ditu, eta asko daude 70 partidatik gorakoak. Talde oso gogorra da, landua, Alemaniaren aurka 1-0 irabazten ari zen 65. minutuan.

Partida fisikoa orduan?

Bai, antzeko taldeak gara. Sendoak, borrokalariak... Irlandako jokalariek, Euskal Herrikoek bezala, sutsuki sentitzen dituzte euren koloreak. Haientzat ez dago lagunartekorik, eta gureek ere ez dute lagunarteko bat bezala hartuko. Jokalariekin hitz egin dut, eta Munduko Kopako partida moduan hartuko dute. Pentsa, Estoniatik datozen bostak hau esan zidaten: «Hilda bada ere, guk Euskal Herriarekin jokatuko dugu». Pasioz bizi dute.

Irlanda Europako 19.a da, eta Munduko 30.a. Partida honek maila neurtzeko balio dezake?

Zaila da partida batean neurtzea, are gutxiago nazioartean gutxi jokatzen dugunean. Nire ustez, munduko edozein selekzioren aurka jokatzeko moduko maila dugu. Horretarako, baina, jarraitutasuna behar dugu: partida eta entrenamendu gehiago.

Beterano ezagunei lekukoa hartuko dioten gazterik ba al dator?

Bai, badago. Bilakaera oso ona da, jokalari bikainak datoz. Gipuzkoan harrobi lan oso ona egiten dute, Athleticen bigarren taldea lehen sailkatua izan da 2. Mailan... Emakumezkoen futbolak bilakaera izugarria izan du, arlo guztietan. Begira, ez lidake inportako emakume batek nire kargua hartuko balu. Munduko selekzio handi guztiek, Alemaniak, AEBek... Irlandak berak ere, emakumezko hautatzaileak dituzte. Futbola unibertsala da, emakumezko eta gizonezkoen artean ez dago alderik. Tenisak bezala beharko luke, maila berean, eta alde horretatik kirol matxista da, badirudi emakumezkoen futbola garatu ez dadin nahi dutela.


Maria Landi. Nazioarteko ikuskatzailea Palestinan

ELKARRIZKETA«Tarta nola banatu negoziatu bitartean, Israelek dena jan du»


Iban Urkizak hitzaldia emango du Ondarroako Kofradia Zaharrean

Ondarroako Aurrera Kirol Elkarteak antolatuta, Osasuna eta kirola hitzaldia egongo da eguenean [maiatzak 3], 19:00etan, Kofradia Zaharrean. Iban Urkiza Ibaibarriaga Athletic Clubeko gizonezkoen lehen taldeko prestatzaile fisiko ondarrutarrak eskainiko du berbaldia.

Hitzaldira herritar guztiak daude gonbidatuta, baina Aurrerako ordezkariek aurreratu dutenez, batez ere, kirolarien gurasoei zuzendutako saioa izango da. “Iban Urkizak, gehien bat, berak kirolari buruz duen ikuspuntua emango digu hitzaldian. Era berean, gure seme-alabek egiten eta telebistan ikusten dugun kirolaren arteko desberdintasunaren berri ere emango du”, aurreratu du Eladino Gonzalez Aurrerako presidenteak.

Gonzalezek nabarmendu duenez, elite mailako kirolari lotuta daudenen esperientziak ezagutzera eman nahi dituzte. “Ondarroan ere baditugu kirolari profesionalak ez direnak, baina eliteko kirolari lotutakoak diren herritarrak. Eta hori ere ezagutzera ematea oso garrantzitsua iruditzen zaigu, jendeak ikusteko badirela beste aukera batzuk”.


Elikadura orekatuak osasunean duen eraginaz arituko dira Azkoitian

Azkoitia Lagunkoiak eta Udalak hitzaldia antolatu dute datorren asteazkenerako, hilaren 20rako, Elkargunean. Elikagura orekatuaren garrantzia bizi osasungarri baterako izenpean, Intza Sudupe dietista azkoitiarrak hainbat azalpen eta argibide emango die bertaratzen direnei. 19:00etan hasiko da solasaldia, eta doakoa izango da.


360 mendizalek egin zioten aurre eguraldi txarrari atzo

Orozko Harana mendi ibilaldiaren XXX. edizioa egin zuten atzo. Eguraldiak ez zuen lagundu eta euria etengabe izan zuten mendizaleek. Hala eta guztiz ere, 360 parte-hartzaile egon ziren. Larunbatean antolatzaileek markak jarri bazituzten ere, igandean bertan ibilbidea laburtzea erabaki zuten, arazoak ekiditeko.


Derioko langilea zauritu da Algortan

DYAk jakinarazi duenez, bi langile zauritu dira gaur goizean Algortan eta Alonsotegin gertatu diren bi lan istripuren ondorioz. Zaurituak 43 urteko JA.G.B. eta 36 urteko P.D.R. gizonezkoak dira, eta osasun-zentro ezberdinetara eraman dituzte pronostiko erreserbatuko lesioekin. Esan bezala, lehenengo ezbeharra eskualdean bertan izan dugu: goizeko 10:33ak alera, Derioko auzokidea den behargin bat Artibai kale algortarrean ari zen lanean erori denean, eta erorketaren ondorioz, Mutualiara eraman behar izan dute. Bestalde, goizeko 10:50ean, Barakaldoko auzokidea den langile bat Alonsotegiko Errota Bidea kalean ari zen lanean eta Gurutzetako ospitalera eraman behar izan dute, egur zati bat burura erori ondoren. Argazkian, apirilaren 27ko lanuztea dela eta, LABk Algortan egindako elkarretaratzea / Koska irratia.


TAKEren crowdfundig kanpaina helburuen %23-ra iritsi da jadanik

TAKE saskibaloi taldea, crowdfunding bidez dirua biltzen ari da sarean. 3.000 euroko helburua jarri zuten hasieran, eta jadanik, kopuru horren %23 bildu dute.

Crowdfunding kanpainaren disenatzailea Inazio Gabarain tolosarra da, eta eskualdeko saskibaloi zale guztiak gonbidatu ditu ekarpena egitera. Dirua jartzen duenak, gainera, sari bat ziurtaturik izango du. Oparia, ekarpenaren araberakoa izango da.

TAKEk iazko denboraldian lorpen handia lortu zuen kirol mailan. Lehen taldeak EBA ligan jokatzeko txartela eskuratu zuen. Horrek, aurrekontuen gorakada ekarri zuen: 15.000 eurokoa. Zenbakiei aurre egiteko hainbat ekimen jarri zituzten martxan saskibaloi taldetik, eta horietako bat izan zen crowdfunding-a. Gabarainen esanetan, «hasieran, bide horretatik 15.000 euro lortzea zen helburua. Baina 40 egunez diru hori ez bagenuen lortzen, jendeak egindako ekarpen guztiak galtzen genituen. Ondorioz, helburua jaistea pentsatu genuen, 3.000 eurora». Modu horretan, garrantzitsuena zenbaki horretara iristea izango da. Behin kopuru hori biltzean, beste 40 egun izango dituzte crowdfunding-arekin jarraitzeko, eta noski, dirua biltzen segitzeko.

TAKE diruz lagundu nahi duenak goteo.org webgunera joan behar du. Bertan, izena eta e-maila eman ondoren, bilatzailean TAKE jarri behar du. Bertan azaltzen dira aukera desberdinak.

Ekarpenak

Webgunea: ‘goteo.org’

10 euro. Izena laguntzaile moduan azalduko da TAKEren webgunean.

15 euro. Lehen taldeak sinatutako argazkia.

20 euro. TAKEren baloia.

30 euro. TAKEk zaleentzat egindako kamiseta.

45 euro. Zaleentzako kamiseta eta baloia.

60 euro. TAKEren logoa daraman jertsea.

80 euro. Taldearen ekipazioa.

100 euro. Zaleen kamiseta, jertsea, baloia eta taldearen argazkia.

125 euro. Partida iragartzen duen kartelean agertzeko aukera.

700 euro. Harrobiko talderen baten babeslea izateko aukera.

3.000 euro. Lehen taldearen babeslea izateko aukera.


Elkartasun pausoak, lasterbideak sortzeko

Igandean, Oiartzunen, preso eta iheslarien eskubideen aldeko lehen elkartasun lasterketa egingo dute. Egitarau zabala prestatu dute, eta korrika egiteko zalantzan dagoenak bertan ere izango du aukera izena emateko.

Hamaika modutan adierazi izan da euskal preso eta iheslariekiko elkartasuna. Igandean, bide berri bati ekingo diote Oiartzunen (Gipuzkoa), kirolaren mundutik, lehen elkartasun lasterketa nazionalarekin. Izan ere, Aintzane Aizpurua lasterketaren antolatzaileetako baten esanetan, gizarteko arlo guztietan egon behar dute presente, Euskal Herritik urrun egon arren. Atarrabian (Nafarroa) larunbatean egingo den Hatortxurock jaialdian bezala, Lasterbidean egunean ere nabarituko da preso eta iheslarien presentzia.

Hilabeteak daramatzate antolatzaileek bidea egiten. Gasteizko mendi talde batek egin zituen lehen urratsak, mendi lasterketa bat egiteko ideiarekin. Oiartzunera jo zuten, eta parte hartze handiagoa lortzeko asmoz, lasterketa errepidera pasatzea erabaki zuten. Urtarrilaren 12ko manifestazioan agertu ondoren, senideengana jotzea izan zen hurrengo pausoa. Egitasmoa azaldu zuten Etxerat elkartearen batzarrean, eta haien bidez, preso eta iheslariengana ere heldu ziren. Gutun bat bidali zieten euskal preso guztiei, eta espetxe batzuetan mezua bahitu duten arren, ona izan da erantzuna. «Kolektibo bizia dela erantzun ziguten, herrian integratu nahi duena», azaldu du antolatzaile taldeko Igor Uriartek.

Preso bakoitzari inguruko bi pertsona lortzeko eskatu zieten, eta iheslariak kontuan hartuta —kopuru sinbolikoa jarri dute, milaka baitira egoera horretan daudenak— , 1.500 lagunetan jarri dute muga. Baina korrikalariei lekukoa uzteaz gain, preso eta iheslariek zuzenean ere hartu dute parte Lasterbidean osatzen. Zenbait iheslarik lagundu diete hedatze lanean, baita ekitaldiren bat zehazten ere. Gainera, lehenengoak jantziko duen txapelaz gain, presoek egindako eskulanak banatuko dira sari gisa korrikalarien artean. «Hasi zaizkigu iristen, eta batzuk izugarriak dira», aurreratu dute antolatzaileek.

Denetariko eskaintza

Zortzi kilometro inguru izango ditu lasterketa nagusiak. Herriko plazatik abiatuko da, 12:00etan, eta bertan bukatuko da. Gaurko gauerdia arte daukate zabalik izen ematea, kirolprobak.com webgunean. Dena den, egunean bertan ere badago horretarako aukera, azken unean animatzen denarentzat. 11:00etan abiatuko den lau kilometroko herri lasterketarako, berriz, ez dago izena eman beharrik.

Korrika egin ezin duenarentzat ere izango da lekurik Oiartzunen. Sari banaketaren ondoren, ekitaldia egingo du Etxerat elkarteak. Segidan, herri bazkaria izango da, Elorsoro kiroldegian. Arratsalderako, berriz, aukera zabala prestatu dute: herri kirolen ikuskizuna, kontzertua eta haurrentzako jolasak izango dira. Gainera, egun osoan alaituko dituzte kaleak musikariek.

Elkarlana bultzatuz, urrun daudenak gerturatuko dituzte igandean, kirolaren bidez. Jon Martin bertsolariak egindako leloak adierazten duen gisan, lasterbideak behar dira, laster bidean izateko preso eta iheslariak. Argi daukate helburua antolatzaileek: «Elkartasun pausoak ematera goaz, lasterbidea sortzeko».


III. BTTa apirilaren 10an egingo da

Lasarte-Orian txirrindan ibiltzeko ohitura dute askok. Errepidean gehienak, gutxi batzuk mendian gustuko duten kirolaz gozatzen dute. Horietakoak ditugu Saiatuz Txirrindulari taldeko kideak. Horregatik, haien zaletasuna herrian garatzeko, Lasarte-Oriako BTT trabesia antolatu zuten. Aurtengoa, apirilaren 10ean antolatu dena, hirugarren edizioa dugu.

Lehenengo edizioan, 2008. urtean, 186 parte-hartzaile izan ziren Lasarte-Oriako I. BTT trabesian; iaz, aldiz, 271 lagunek parte hartu zuten. Horregatik, ekimenak duen harrera ona ikusirik, hirugarren edizioa antolatu dute herriko Saiatuz Txirrindulari Kirol taldeak eta MKL txirrindu dendak.

Proba apirilaren 10ean egingo da eta ohi den bezala, Andatza eta Buruntza mendietan barrena egingo dute lasterka txirrindulariek.

Ibilbidea

Gainera antolatzaileek azaldu digutenez. Aurtengo BTTak aldaketa batzuk dakartza.

Lehenengoa irteera eta helmuga puntua da. Hirugarren edizio honetan Loidi-Barreneko pilotaleku ondoan egongo da.

Bigarren aldaketa ibilbidea da. Goizeko kiroldegi ondotik 9:00etan atera eta bi ibilbide egiteko aukera dago, bata motza 28km dituena eta bestea, 38 kilometrotakoa.

Ibilbide motza aukeratzen dutenek, Andatza mendira egingo dute eta bertan mendi pistetatik igoko dira eta hortik Lasartera egingo dute buelta. Antolatzaileek azaldu digutenez, “ibilbidea lasaiagoa da eta ez da prestakuntza berezirik behar hau egiteko”.

Bestalde, 38 kilometroko luzerako bidea aukeratzen dutenek, Andatza eta Buruntza igo beharko dituzte.

Bigarren aukera honetan, “ibilbide teknikoagoa da eta puntu batzuetan txirrindutik jaitsi beharko dira parte hartzaileak,” azaldu digute.

Gainera, ibilbide hau aukeratzen duten partehartzaileak prestatuak egon behar direla ere aipatu digute. Izan ere, "lokatza egonez gero, gogorra izango da."

Indarrak berreskuratu

Ibilbidean zehar bi gune antolatu dituzte jan eta edatekoekin, bata Andatzan eta bestea Azkorten.

Proba bukaeran ere, nekea eta botatako izerdiak ahazteko jakiak eta edariak egongo dira partehartzaileen eskura.

Honetaz gain, partaide guztiek opariak izango dituzte, probako kamiseta eta sagardo botila bat, eta proba bukatutakoan opari desberdinen zozketa egingo da.

Izena-ematea

Izen-ematea Internetez bidez egin daiteke apirilaren 8a, ostiralera arte eta 12 euro ordainduko dira.

“Ehun bat pertsonek eman dute izena dagoeneko Internet bidez, baina gehiago espero ditugu. Izan ere, azken astean animatu ohi dira gehienak” aipatu dute.

Egunean izena eman ahalko da, goizeko 8:00etatik 8:30era, baldin eta Interneteko inskripzioarekin ez bada bete. Orduan, 15 euro ordaindu beharko dituzte interesatuek.

Honetaz gain, antolatzaileek jakin arazten dute, parte-hartzea 300 txirrindularira mugatua dela eta, era berean, proban parte hartzeko 16 urte baino gehiago izan behar direla gogoratzen dute.

Informazio gehiagorako, inskripzioaren baldintzak, kuotak eta lasterkariaren programak edo izena-emateko formularioa www.saiatuz.com web gunean aurkituko dituzte interesatuek.


Lan-esklabutzari ez! Gainerako langileen lan-eskubide berberak izatearen alde

Etxeko Langileen Nazioarteko Eguna da martxoaren 30a. Horren harira, Malen Etxea emakume imigrante elkarteko kide Jessica Guzmanek eta Silvia Carrizok honako gutuna idatzi dute.

1988an, Hegoamerika eta Caribeko Etxeko Langileen Konfederazioak, Martxoaren 30a Etxeko Langileen Nazioarteko Eguntzat izendatu zuen. Egun hau ez zen ospakizun bat izateko asmoarekin izendatu: etxeko langileok mundu osoan zehar burutzen dugun lana aitortu eta gure lan-eskubideak aldarrikatzeko asmoz izendatu zen.

Egun honen harira, Malen Etxea emakume imigranteen elkartetik, etxeko lanak historikoki menpekotasun eta esklabutza egoerei lotuta egon direla gogorarazi nahi dugu. Klase eta maila sozialaren, zein jatorri etniko eta generoaren arabera definituak izan dira, eta egoera horrek gaur egunera arte iraun du. Gaur egungo etxeko langileek, XVIII. mendeko esklabuek ez bezala, soldata bat badute ere, XVIII. mendeko esklabuen lan- baldintza berberak bizi dituzte.

Aurreko astean, Zumaian, Malen Etxea elkarteko kideok Gipuzkoako etxeko langileen egoera zein den aztertzeko bildu ginen. Ateratako ondorioak kezkagarriak ez ezik mingarriak ere badira, etxeko langileen eskubideei dagokionez atzera-pauso nabarmenak eman direla ikus daitekeelako: legeak ezarritako gutxieneko soldata baino %40 baxuagoko soldatak interna modura lan egiten dutenentzat, urteko 14 ordain- sari jasotzeko eskubidea ez aitortzea, Gizarte Segurantzaren ordainketa patronala ez betetzea, langileari kontribuzioaren %100a deskontatuaz, eta azkenik, langilearen eskubideko jai egunak ez aitortzea.

Etxeko lau hormen artean, berriz, deskantsurako orduak ez errespetatzea, gauez deskantsurik ez izatea, langileek gauak beren lanean igaroz, asteko 7 egunetan, eta guzti honek osasun fisiko zein mentalean dituen eraginekin. Horrez gain, aurrez adostu ez ziren eta beraz, soldatan aitortzen ez diren ardura eta lan- karga erantsiak; esaterako: biloben zaintza, gurasoen etxera itzultzen diren seme-alabak... Baita langilearen bizitza eta osasuna arriskuan jar ditzaketen garbiketari edo pertsonen zainketari lotutako eskaerak ere: gruarik gabe lan egitea, eskularrurik gabe garbitzea, edo alturetan jardutea...

Zerrenda askoz luzeagoa izan daiteke, baina gaur honako aldarrikapen nagusi hauek azpimarratu nahi ditugu:

Marko orokorrean:

OITeko 189 Hitzarmenaren Berrespena eskatzea.

Gainerako langileen lan-eskubide berberak izatea: langabezia egoeran subsidio edo diru-laguntzarako eskubidea izatea. Kontratuzko markoan:

Interna modura lan egiten duten etxeko langileei, 1.200 euroko gutxieneko soldata aitortzea. → Urteko 14 ordain-sariak, jai-egunak eta lan-orduetako deskantsurako eskubidea aitortzea. → Erroldatzea edo enpadronamentua.

Zaintza-langileen osasun fisiko eta mentalaren atentzio zein prebentzioa.

Errespetua eta ondo tratatzea.

Adierazi nahi genuke, marko politiko eta sozialean, dependentzia egoeren atentziorako Politika Publikoen faltak, lan erreproduktiboetan gizonezkoen parte-hartze exkaxak, eta ebatzi gabeko genero arteko tentsioek, generoaren eta jatorri-etnikoaren araberako ez-parekidetasun eta menpekotasun egoerak sortzen dituztela emakumeen artean.


Alaitz Jauregi: "Beeeti prixaka!"

Zenbat aldiz esaten dosten: "Hartu dana trankillau... zure egunak 48 ordu euki biharko litxuzke! Eon zaitxe trankil".

Ba bai, arrazoi guztia, gaur egun (neu lehenengua) ez dou denboraik hartzen ezta atsalde bat pasiauaz pentzatzen pasatzeko be, edo denbora nahikuakin kirola disfrutauaz itxeko be, edo ta liburu bat irakurri ta irakurri egoteko be prixa barik. Ez dot esaten ez dounik aisialdixa apobetxatzen, baina zela?

Ba korrika baten! Gimnasiora juteko ordubete justu-justu, (ta espriñian irten harutz jun bihar dulako), eta ordu erdi daukatela irakurtzeko ta benga azkar denboria pasau baino lehen!

Kalian gaen bitxartian hurrengo eguna antolatzen gare, ta ezagunen batekin geratzen ganian berbetan, bi hitz da: "Jun ein biot e, prixaka nabil da!" Behin bizi biher ta contra reloj beti? Gainera zenbat eta azkarrau ibili orduan da denbora gutxiau ta gauza gehixau eitteko, ez dauka bukaeraik.

Ez dot esaten denboria ezer ein barik gora begira pasau bihar dunik, baina txipa zela aldatu pentsatzen hasi geinke, geure onerako izengo da ta.

Akaso ez gaitxu gehixau betetzen atsalde oso bat biharra daukan lagun bati entzuten laguntziak, azkar baten pasiaria, kafia, errekauak, garbiketak, etab, etab, etab, eitten jardutiak baino?


Esther Ferrer artistaren lan berria, aste honetako 'EITB Kultura'n

Horrez gain, saioak Napoca Iria taldearen disko berria ezagutuko du.

Aste honetan 'EITB Kultura' saioak Esther Ferrer artistak Gasteizko Artium Museoan erakusgai duen 'En cuatro estaciones' lana ezagutuko du. 2012ko urtarrilak 8ra arte izango da ikusgai. Erakusketak artistaren lanaren oinarria izan diren lau kontzeptu hartzen ditu hizpide: denbora, infinitoa, errepetizioa eta presentzia.

Horrez gain, Napoca Iria taldearen azkeneko diskoa entzugo dute 'EITB Kultura' saioan. Lehertarazi edifizioak Bergarako Zabalotegi Antzokian grabatutako hamar abestik osatzen dute.

Eta musikatik artera itzuliz, 'EITB Kultura' saioa Aritza Galeriara mugituko da, Agustin Ibarrolaren azkeneko lan piktorikoak biltzen dituen lehenengo erakusketa gertutik ezagutzera.

'EITB Kultura'k beste hainbat kultur ekimen ere ezagutuko ditu aste honetan, horien artean, Ilargiaren bi aldeak haurrentzako antzerki lana, Trayecto Galerian erakusgai dagoen Beatriz Olabarrietaren lana edota Victoria Eugenia Antzokian ospatuko den Dantzaklub jaialdia, besteak beste.

'EITB Kultura' astelehen honetan emitituko da 23:10etik aurrera ETB-1en, asteartean 00:50etik aurrera ETB-2n eta ostiralean ETB-3n 22:30etik aurrera.


Sardina asko porturatu dute azken egunotan Ondarroako portuan

Azken egunotan 100.000 kilo sardina inguru porturatu dituzte Ondarroan. Asteko lehen bi egunetan itsaso txarra egon da, eta baxurako arrantzaleek ez dute arrantzan irtetzeko aukera handirik eduki. Herenegun ez zuten arrain askorik porturatu, eta garesti saldu zen bentalekuan. Besteak beste, sardina, betandia, boba eta txitxarro zuria ekarri zituzten arrantzaleek.Atzo, ostera, goizeko lehenengo orduetan porturatu ziren arrantzontziek tamaina txikiko sardina ekarri zuten. Guztira, 8.000 kilo parrotxa saldu ziren bentan, 90 zentimo inguruan.Gutxinaka gehitzenGoiza aurrera joan ahala, sardinaz betetako hainbat txalupa porturatu ziren. Arrantzaleak etengabe sardina deskargatzen aritu ziren, eta denetara 10.000 kaxa sardina inguru saldu ziren.Baxurako itsasontziak gehitu egin direla ere nabari da portuan. Eusebio Arantzamendi kofradiako presidenteak «gehitzen ari direla» nabarmendu zuen. «Oraindik Asturiaskoak eta Galiziakoak falta dira».


Urumea garbitzeko hitzordua gaur, Martuteneko zubian

Ur gardeneko boluntario taldeak deialdia egin du gaur ere, Urumea ibaia garbitzeko. Goizeko 10:00etan geratu dira Martuteneko zubian, eta eguerdiko 12:00ak arte garbituko dute. Gomazko botak eramatea gomendatzen dute, eta guanteak eta plastikozko poltsak eurek banatuko dituztela jakinarazi dute.


Txomineko jaien hamargarren urtemuga ospatuko dute

Iraila iritsi da, eta Txomineko bizilagunei jaietan murgiltzeko ordua heldu zaie. Aurten gainera berezia izango da, jaien 10. urtemuga ospatuko dute eta. Ostiraletik aurrera hiru eguneko egitarau zabalaz gozatzeko aukera izango dute. Ostiral arratsaldean txupina piztearekin batera festa giroa izango da nagusi. Buruhandiak, txaranga, pintxo potea, afari herrikoia, dantzaldia Egan taldearekin, zezensuzkoa…

Larunbatean ere ez dute atseden hartzeko astirik izango: haurrentzako rodeoa eta sokamuturra, haurrentzako parkea, apar festa, tortila eta postre lehiaketa, ikuskizun piromusikala, auzoko miss eta mister hautaketa… Eta igandean gehiago! Haurrentzako jolasak, erretiratuentzako pintxo potea, bote eta toka txapelketa, haurrentzako mozorro lehiaketa…

EGITARAUA:

Ostirala, irailak 4:

19:00 Txupina eta ongi etorri festa Eureka musika taldearekin kirol pistan.

19:30 Lagunak txaranga auzoko kaleetan barrena. Buruhandiak eta pintxo potea auzoko tabernetan.

20:00 Haurrentzako dantzaldia Egan taldearekin, kirol pistan.

21:00 Afari herrikoia kirol pistan.

23:00 Dantzaldia Egan taldearekin.

24:00 Zezensuzkoa.

02:00 Chukrazy DJak karpan.

Larunbata, irailak 5

11:00 Haurrentzako ikuskizuna kirol pistan.

12:30 Haurrentzako rodeoa eta sokamuturra kirol pistan.

16:00 Elikagai bilketa Gipuzkoako Elikagaien Bankuarentzat. Haurrentzako parkea: gaztelu puzgarriak, rolley water, balanz bike zirkuitoa eta gladiadoreak.

16:00 Mus Txapelketa pistako karpan.

18:30 Apar festa pistan.

19:00 Etxean egindako postre eta tortila txapelketa.

19:00 Buruhandiak kirol pistan.

21:00 Afari herrikoia kirol pistan.

23:00 Ikuskizun piromusikala: 10 urte zurekin!

23:30 Zezensuzkoa.

23:45 Eureka Musical Show ikuskizuna kirol pistan.

01:00 Miss eta Mister Txomin Enea hautaketa.

02:00 Remember festa karpan: I love 80s Eureka eta Chukrazy DJak.

Igandea, irailak 6

10:00 Meza Kristobaldegin, hildako bizilagunen omenez.

12:00 Haurrentzako parkea: zorbing.

13:00 Pintxo potea jubilatuentzat, auzoko karpan.

16:00 Elikagai bilketa Gipuzkoako Elikagaien Bankuarentzat. Haurrentzako parkea:gaztelu puzgarriak, trebetasun atea, zezen mekanikoa eta bungee jumping.

17:00 Bote txapelketa Txomin erretegian.

18:00 Toka txapelketa Goizuetarra tabernan.

18:00 Txokolate jana kirol pistan.

18:30 Haurrentzako mozorro txapelketa.

19:30 Disney gala. Disneyko pertsonaiekin photo-call-a.

21:00 Buruhandiak, traka eta jaien amaiera.


Pilota jaialdia Etxarriko ferietan

Gizonezkoen eta emakumeen pilota partidak jokatuko dira igandean, 17:30ean, Etxarriko frontoian

Etxarri Aranazko ferietan igande arratsaldean pilota jaialdia hartuko du Euskalerriari pilotalekuak. Sarrera dohainik izango da eta herriko pilotariak lanean ikusteko aukera izango da, gizonezkoak eta emakumezkoak. Esaterako, lau t´erdian Ansotegik Araña izango du aurkari. Binaka, emakumezkoetan Leire Etxanizek Olatz Ruiz de Larramendirekin ariko da eta azken honen ahizpa Maite eta Yanira Aristorena etxarriarra izango dituzte aurkari. Eta azken partidan, Murgiondo eta Lasa III.a etxarriarrek Saralegi eta Martinez de Eulateren kontra jokatuko dute.

Etxarriko jaialdia

Lau t´erdian: Ansotegi – Araña

Binaka: Olatz Ruiz de Larramendi-Leire Etxaniz / Yanira Aristorena-Maite Ruiz de Larramendi

Binaka: Murgiondo-Lasa III.a / Saralegi-Martinez de Eulate


2019ko aurrekontuak eta indarkeria matxista, plenoan hizpide

Lau asteren ondoren, bihar berriro elkartuko dira zinegotziak.

Etzi arratsaldean, 19:00etatik aurrera, azaroari dagokion plenoa egingo du Oiartzungo Udalbatzak. Bertan hiru mozio aurkeztuko dituzte, eta horietako bi indarkeria matxistarekin lotutakoak izango dira. Bata, indarkeria matxista ezabatzeko EH Bilduk aurkeztutakoa. Bestea, Oiartzungo Feministen Asanbladak Azaroak 25ari buruz egindakoa, EH Bilduk aurkeztuta. Hirugarren mozioak Euskararen Nazioarteko Eguna du ardatz.

2019ra begirako hainbat gai izango dituzte mahai gainean. Alde batetik, aurrekontuen behin behineko onarpena. Bestetik, familiei laguntza eskaerak bideratzeko oinarrien onarpena. Gainera, 2019 eta 2021 arteko diru laguntzen plan estrategikoa onartu ala ez erabakiko dute.

Gainera, bake epaile titularra izateko proposamena jakinaraziko dute. Gai zerrenda guztia ikusteko, egin klik esteka honetan.


Aulestiko Udalak HITZA proiektua diruz laguntzeko lau urteko hitzarmena sinatu du

Proiektua ekonomikoki babestuz, herritarrei Lea-Artibai eta Mutrikuko albisteak euskaraz irakurtzeko eskubidea bermatu nahi die udalak. Gainera, hitzarmena sinatuta, bai udalak eta baita HITZA-k ere, elkarlanerako konpromisoa berretsi dute. Horrela, beraz, orain arte egin legez, Aulestiko Udalak lau urtetan proiektua babesten jarraituko du (2016, 2017, 2018 eta 2019).

Udalaren eta euskarazko komunikabidearen arteko hitzarmena ondokoek sinatu dute: Mikel Antsotegi Jaio Aulestiko alkateak, Larraitz Ibaibarriaga Etxaburu Lea-Artibai, Mutriku eta Busturialdeko Hitza-ren zuzendariak eta Ama Lur Bedialauneta proiektuaren kudeatzaileak.

Udalak nabarmendu duenez, HITZA proiektua euskararen biziberritze eta berreskuratzeko funtsezkoa da. “Gainera, eskualdean sortzen den informazioa euskaratik eta euskaraz kudeatuz eta komunikatuz, HITZA proiektuaren helburuetariko bat da baita ere euskararen normalizazio bidean ekarpen esanguratsua egitea”.

Ama Lur Bedialauneta, Mikel Antsotegi eta Larraitz Ibaibarriaga, hitzarmena sinatzen

Hitzarmenagaz, gainera, HITZA-k paperean zein sarean egiten duen lana aitortu eta etorkizunean proiektuan hobekuntzak egiteko babesa eman nahi du Aulestiko Udalak. “Lankidetza hitzarmena beharrezkoa da proiektuaren kalitatea ziurtatu eta sendotzeko”.

Funtsean, helburu guztiak betetzeko, datozen urteetan elkarlana izango dela oinarri adierazi dute bi aldeek. Eta bide horretatik, aurrera egiteko bideak etengabe aztertu eta egin beharreko hobekuntzak egiteko saiakerak egiteko konpromisoa hartu dute. “Elkarlan horren adierazle izango da, esaterako, udalak berak sortzen dituen edota herrian sortzen den informazio jarioa sistematikoki trukatzeko neurriak hartzea”.

Publizitatean ere laguntza. Urtero proiektua laguntzeko zuzeneko diru ekarpena egiteaz gain, udalak sortzen dituen iragarki ofizialak ere egunkarian sartzeko konpromisoa hartu du Aulestiko Udalak. Izan ere, HITZA proiektuari laguntzeko bide ezberdinak erabili ahal dira: zuzeneko diru ekarpena, publizitatea ipiniz, harpidedun egin, 11Barri diseinu eta komunikazio enpresari lanak eman…


Ordezkaritza zabala izan da Inazio Uria gogoratzeko Azpeitiko ekitaldian

Enpresarioa gaur hiru urte hil zuen ETAk, tiroz. Besteak beste, Jaurlaritzako, PSEko, EAJko, PPko, EAko eta Aralarreko buruzagiak izan dira Loiolako bilkura isilean. Uria sendiak ostegunean ohartarazi zuen ez zuela bere alboan nahi "atentatu terroristak letra larriz gaitzesten ez dituztenak".

Ehunka lagunek Inazio Uria zena gogoratu dute gaur Azpeitian, Loiola auzoan, ETAk hil zuen tokian. 13:00etan hasi da bilkura isila, haren omenez eginiko monolitoaren aurrean, eta senideekin batera ordezkaritza politiko zabala elkartu da. Eusko Jaurlaritzatik Iñaki Arriola (PSE-EE) eta Rafael Bengoa sailburuak eta Miguel Buen (PSE-EE) Herrizaingo sailburordea zeuden, Arantza Quiroga Eusko Legebiltzarreko presidentea, EAJtik Joseba Egibar GBBko burua, Arantza Tapia Kongresurako diputatu hautatua eta Markel Olano Gipuzkoako ahaldun nagusi ohia, EAEko PPtik Leopoldo Barreda eusko legebiltzarkidea, EAtik Pello Urizar idazkari nagusi eta Bilduko kidea eta Rafa Larreina zuzendaritzakide eta Amaiurreko diputau hautatua, Aintzane Ezenarro Aralarreko eusko legebiltzarkidea eta Dani Maeztu alderdiko koordinatzaileordea...

Eduardo Puelles eta Isaias Carrasco ETAk hildako lagunen senideak ere Azpeitiko ekitaldian izan dira, enpresa arloko ordezkariak ere bai (Nuria Lopez de Gereñu Confebask-eko idazkari nagusia, edota Eduardo Zubiaurre eta Jose Miguel Aierza Adegiko buruak), Ramon Etxezarreta PSE-EEko zinegotzi ohia, Azpeitiko EAJko hautetsi eta buruzagiak (Julian Eizmendi alkate ohia, Jesus Larrañaga zinegotzia...), Juan Karlos Arellano Azpeitiko Aralarreko zinegotzi ohia, Roman Sudupe Gipuzkoako ahaldun nagusi izandakoa... Herritar asko ere han ziren.

Hain zuzen, gaur hiru urte bete dira ETAk Altuna y Uria enpresako arduradunetakoa tiroz hil zuela.

Ostegunean deialdiarekin hedabideetara igorritako mezuan, Uriaren familiakoek ohartarazi zuten ez zutela euren alboan nahi "atentatu terroristak letra larriz gaitzesten ez dituztenak". Adierazpen horrekin, ezker abertzaleko ordezkariak aipatu nahi izan zituen sendiak. Izan ere, ETAk hildako enpresaburuaren familiarentzat "ez da nahikoa indarkeria errefusatzea; gaitzespenarekin batera joan behar du errefusak, ezker abertzaleak sekula egin ez duena".

Uriaren familiak onartzen du "aro berri bat" hasi dela, baina ohartarazi zuen bakea ez dela lortzen "amore emanez eta herri honek dituen terrore eta samina ahaztuz". Horregatik, agirian esan zuen ez duela behar "gupidarik eta barkamen eskaerarik", baizik eta "kondena, justizia eta errespetua".


Raul Garciak salbatu du

Lehen zati oso kaskarra jokatu du Athleticek Vallecasen, baina bigarrenean gehiago estutu, eta puntu bat lortu du. Muniainek sartu du zuri-gorrien gola

Golak. 1-0: Pozo (22. min). 1-1: Muniain (67. min). Epailea. Cuadra Fernandez. Txartel horiak: Rayoko Imbulari; eta Athleticeko Raul Garciari. Bestelakoak. 11.850 ikusle Vallecasen. Vallecaseko lanengatik hirugarren jardunaldian atzeratutako partida zen atzo jokatutakoa.

«Denak Raul Garcia bezalakoak balira», pentsatuko zuten atzo Athleticeko zale askok, zuri-gorriek Rayoren aurka jokatutako partida ikusten ari ziren bitartean. Ez da harritzekoa. Atsedenalditik bueltan zelairatu zuen nafarra Eduardo Berrizzok, eta haren adorea eta izaera lehiakorra erabakigarriak izan ziren Athleticek partida berdindu eta lehen zatian emandako itxura kaskarra hobetzeko. Muniainek sartu zuen zuri-gorrien gola (67. min), jokaldi nahasi batean. Batutako puntuak taldearen inguruko soka gehiago ez tenkatzeko bidea eman zuen.

Ahazteko modukoak izan ziren Athleticen lehen 45 minutuak. Rayoren joko bizkorrak eta zuzenak are ageriago utzi zituen zuri-gorriek denboraldi osoan erakutsi dituzten gabeziak. Aurkariak gutxi behar du Berizzoren taldeari arriskua sortzeko, talde biguna da atzean. Atzo, beste behin ikusi zen. 11. minutuan, lehen abisu serioa eman zuen Rayok. Raul de Tomasek jaso zuen baloia, eta Athleticeko atzelariek aurrera egiten utzi zioten. Area ertzera gerturatu, handik jaurti, eta gola sartu zuen. Baina epaileak VARera jo, eta baliogabe utzi zuen, aurrelariak baloia eskuarekin jo zuelako.

Antzeko jokaldi bat egin zuen Rayok 22. minutuan, eta orduan gola baliozkoa izan zen. Pozok baloi luze bat jaso zuen, eta, oztoporik gabe, kontrolatzen utzi zioten. Jaurtiketa gurutzatu batekin Herrerin gainditu zuen.

Hortik aurrera, Rayok atzerapauso bat eman zuen, eta Athletici utzi zion baloia, ondoren kontraerasoan ateratzeko. Baina Berizzoren taldea ez zen gai izan gol aukera garbi bat sortzeko ere. Sakontasunik eta argitasunik ez zuen izan zuri-gorrien erasoko jokoak. Lehen zatiaren azken jokaldian, gainera, Galvez Rayoren bigarren gola sartzear izan zen.

Ataka zail horretan, Athleticek estutu beharra zuen, eta, bigarren zatiko lehen bost minutuetan, lehen zati osoan baino gehiago egin zuen. Beste itxura bat eman zuten zuri-gorriek, Raul Garciak gidatuta. Aurrelariak bi aukera garbi izan zituen buruz berdinketa lortzeko, baina Alberto atezainak zapuztu zituen. Alabaina, nafarrak berak bigarren zutoinean emandako burukada batetik iritsi zen Athleticen gola. Jokaldia nahastu egin zen, Advinculak ez zuen aldentzen asmatu, eta ia gol arrastoan, eta lurrean zela, sartu zuen gola Muniainek.

Joan-etorriko lehia

Hortik aurrera, partida joan eta etorrikoa izan zen. Adurizek Athleticentzat eta Galvezek Rayorentzat izan zituzten irabazteko bi gol aukera garbienak. Baina ez zuten asmatu, eta partida banakoarekin amaitu zen. Ezkorrenak lehen zati kaskarrarekin geratuko dira; baikorrenak, bigarren zatiak utzitako itxaropenarekin. Valentziaren aurka, larunbatean ikusiko da zein joerari segitzen dion.


Dominaka Agergarairi omenaldi sentikorra larunbatean

“Jaialdiko goxotasunean, seguru gaude gertu sentituko dugula”. Horixe baita helburua, merezitako omenaldi xume bezain sentikorra egitea, iaz gure artetik joan zen Dominika Agergarairi. Larunbat honetan, urtarrilaren 23an izango da, Nafartarrak taldekoek iluntzeko 19:00etan Sutegiko auditorioan antolaturiko ekitaldian. Udalerri honetako herritarrak eta bere sorterriko lagunak bilduko ditu hitzorduak. Iraila amaieran Kilometroak 15 ekimenaren alde ospaturiko kantu-jira berezian, gure artean izan genuen hirukotea bueltan dator; Mixel Etxekopar, Jean Mixel Bedaxagar, Sacha Standen. Zuberoan kultur erreferente diren lagun gehiago ere espero dira Sutegin; Jean Bordaxar, Robert Larrandaburu, Jean-Pierre Luro edota Jean-Noël Pinque.

Eta usurbildarrak baita. Bertaratu asmo duzuen guztiokin batera, kultur etxeko oholtza gainean bertso eta dantza saiorik ez da faltako. Baita, momentuz, antolatzaileek ekitaldi egunera arte gorde nahi dituzten sorpresa gehiago ere. Joseba Berriozabalek aurkeztuko duen ekitaldirako sarrera doakoa izango da. Omenaldirako sarbidea, ordu erdi lehenago irekiko dute.

Ibilbide emankorra

Astebete barru Sutegin omenduko den Dominika Agergarairen ibilbidea laburtzea zinez zaila da. Zaila, oso emankorra izan baita, Nafartarrak taldetik gogorarazi digutenez. Euskaltzalea zen, ikastolen mugimenduan inplikatua zegoena. Sohütakoa sortu aurretik, Mauleko ikastolako arduraduna. Ipar Euskal Herrian kultur erreferentea bilakatu den Musikaren Eguneko eragilea. “Auzolanean, herritik sortutako kultur horren aldekoa”, omenaldiko antolatzaileen esanetan.

Musikaz ari garela, kantaria baita. “Kanturako oso errepertorio aberatsa zuen”, gaineratu digute. Eta horren lekuko izan dira urteotan, Euskal Herri osoan zehar, han eta hemen eskaini izan dituen kantaldietara gerturatu diren lagunak. Kultur erreferentea soilik ez, kirolzalea ere bazen Dominika; pilotazalea. Euskal Herriko Laborarien Batasuna sindikatuko militantea baita. “Beti defendatu izan du hango baserritar moldea”, ongi ezagutzen zuten Usurbilgo lagunek diotenez.

Eta zer esanik ez, Euskal Herriko herrien arteko loturak sendotzeko egin duen ahalegina ikaragarria izan da. “Berak zuen indar horrek eraman zuen Euskal Herriko leku askotako jendea ezagutzera, bere esperientziak partekatzera, hemengo esperientziak jasotzera”, diote Nafartarrak taldetik.

"Zuberoako ateak ireki zizkigun"

Ezagutu zituenen artean, usurbildar eta aginagarrak daude. Duela 20 bat urte izan zen. “Zuberoa ezagutzen hasi ginen, hango berri izan nahian. Han ezagutu genuen Dominika. Zuberoako ateak ireki zizkigun”, Nafartarrak taldetik oroitzen dutenez. Ordutik, bizirik, sendotzen eta sakontzen joan da zuberotar eta usurbildarren arteko hartuemana. Hor dago, besteak beste, hainbat urtez Sohutako ikastolaren alde eginiko lan itzela. “Sohutako proiektua martxan jarri eta laguntzen hasi ginen, orduko udal ordezkaritza, brigada eta herritar talde bat”, gogorarazi digute Nafartarrak taldetik. Aipatzekoak baita, azken urteotan Usurbilen bideratu diren elkartasun kanpainak, Musikaren Egunean izandako parte hartzea, edota azaroa hasieran Seaskako integrazio batzordea laguntzeko antolatu ohi duten afaria.

Etengabeko elkartruke eta elkarlana sustatu da bi aldeetatik. Usurbildarrak Zuberoan izan dira laguntzen, “Usurbilgo jende dezente gara handik pasa garenak”, baina zuberotarrei gure artera etortzeko gonbita luzatu zaienean, ahal duten guztietan etorri izan dira. Estimatua dute Urdaira sagardotegira egiten duten bisita. Kantu afari bat baino gehiagotan parte hartu izan dute. Eta denboran atzera eginez gero, gogoan izango duzue, bi maskarada ere ospatu zirela Usurbilen. Parte hartzaileen artean zen, usurbildarrei Zuberoako ateak ireki zizkien Dominika Agergarai. “Beti aipatu izan du, plazer bat izan zela maskarada Usurbilgo herritarrekin partekatzea”, adierazi digute. Hartueman guztiotan Dominika giltzarria izan zen. Eta urtarrilaren 23an omenaldi sentikor batekin eskertuko diote ziur, bizi osoan egindako ekarpen aberatsa.


Unzue: 'Hiru liderren ideia apur bat gaizki bideratuta zegoen'

Taldekako sailkapena irabazi duen Movistarreko zuzendariak esan duenez, "nekez egon naiteke pozik" Frantziako Tourraren "emaitzarekin".

Eusebio Unzuek, Movistar Teameko zuzendariak, esan duenez, Frantziako Tourreko "emaitzarekin nekez egon naiteke pozik", eta "helburu handietatik" baztertu dituzten "alde zehatzak" deitoratu ditu, baina taldekako sailkapeneko buruan egotea eta txirrindularien "jarrera" ospatu ditu.

"Argi dago azken emaitzarekin nekez egon naitekeela pozik. Gure ideia Tourraren hasieran lortu ditugun helburu garrantzitsuagoak eskuratzea zen. Baina ez daukat zalantzarik taldearen jarrera ezin hobea izan dela", esan du Unzuek.

Mikel Landa —zazpigarren— eta Nairo Quintanaren —hamargarren— aukerekin hasi zuen Movistarrek, eta Alejandro Valverderen —hamalaugarren— eskarmentuarekin. "Kirolean, eta 21 egunetan, kanpoko beste faktoreak daude —osasuna, zortea—. Emaitzak aztertzea gehiegi sinplifikatzen ditu, eta ez da ona aitzakiatzat erabiltzea, baina hor daude: gure helburu handiak lortzetik baztertu gaituzten alde zehatzak dira", esan du

"Hiru liderren ideia apur bat gaizki bideratuta zegoela uste dut. Sailkapen nagusia lehiatzeko aukerak zituzten hiru gizon ziren, euren historian denek irabazle izatearen edo Itzuli Handietan goiko postuetan egotearen aurrekariak dituztenak. Horrek aukera gehiago ematen zizkigun. Baina argi dago Alejandro ez zela lehiatzeko helburuarekin abiatu, eta Nairori eta Mikeli erorikoek eta beste zoritxarrek enbarazu egin diete; ez dakit Tourra irabaztea galarazi dieten, baina argi dago lortu zezaketen emaitza baino txarragoa lortu dutela, baita podiumean sartzea ere", esan zuten.

Quintanaren etapa garaipena eta taldekako sailkapena ospatu ditu Movistarrek. "Banakako sailkapenaren emaitzek gure txirrindularien kalitatea islatzen ez duten arren, oso pozik nago Nairo Quintanaren garaipenagatik Col du Porteten, talde guztiaren lan handiaren ostean, baita taldekako sailkapenagatik ere, gure erregulartasuna saritzen duelako, eta gainera, bereziki gustatzen zait, guztien lana berdin baloratzen duelako, eta Eliseoko Zelaietan podiumera igotzearen emozioa bizitzea ahalbidetzen dietelako txirrindulariei", azaldu du Unzuek.

Taldearen hurrengo helburuak Espainiako Vuelta eta larunbateko Donostiako Klasikoa dira. "Bertan, berriz Itzuli Handi batean egongo direnek behin indarrak berrituta, ahalik eta hobekien egiten saiatuko dira azken helburua lortzeko. Zaleei eskerrak ematea nahi nuke, errepideetan eta mundu osoan emandako babesagatik. Etorkizunean berriz ilusioa piztuko duten gizonak ditugu taldean", gehitu du Unzuek.


(BIDEOA) Akelino Elosua: Gazteen zaletasunak, pilota eta dantza

San Jose kalean jaio zen Akelino, "Porteneko" etxean. Gazteek pilotarako zaletasun handia zuten eta jai eguerdietan frontoian ilaran egoten ziren jokatzeko zain. Beren zaletasuna dantzarakoa izan zen, eta Arroako kantinara joaten ziren dantzan ikastera.

Errepublika aurretik elizak galarazia zuen dantza lotua, eta elizari aurre egiteko asmoz dantzara joaten ziren 17 urte ingururekin. Errepublikarekin gero aldaketa etorri zen.

ZUMAIAKO AHOTSAK: Akelino Elosua Zubimendi “Porte”(1913-2012)

Elkarrizketatzailea: Asier Sarasua Aranberri

Data: 2008ko apirilaren 23a.

Akelinoren bideo gehiago Ahotsak.eus-eko gunean.


Poesia: gure ama hizkuntza

Jirabirarik gabe aitortu zion Günter Gausek*: «Zu zara, Arendt anderea, saio honen sail honetan elkarrizketatu dugun lehenengo emakumea». 1964ko urriaren 28an argitaratu zuten Alemania Mendebaldeko ZDF telebista publikoaren bigarren katean. Elkarrizketak Adolf Grimme saria jaso zuen eta, urtebetera Zer gelditzen da? Ama hizkuntza gelditzen da izenburua jarri zioten liburu bilakatu zenean, altxor bat.

Elkarrizketa hartan aitortuko zuen poesia bere bizitzako alor oso garrantzitsu bat izan zela. «Letra emakume petoa izan zela» esan zuen Rolf Hochhuthek. Nola dedikatu, hala ez bazen, teoria politikoaren hezur muinetaraino. Umetan buruz ikasten zituen olerkiak, munduko gauzarik ohikoena balira bezala. Filologia klasikoan aritu zenean buruz ikasten omen zituen Greziako klasikoen bertsoak. Gogoko autoreen artean zeuzkan Schiller, Rilke, Goethe, Heine, Hofmannstahl eta Brecht. Eta egin zuen gogokoenak zeuzkan 37 poemekin antologia bat ere.

Irmela von der Lüheren* arabera, Arendt-ek «lengoaia metrikoan, hitzen eta esaldien sekuentzia metrikoan eta estrofikoan, etorkizunaren promes bat ikusten zuen, iraunkortasun transhistorikoaren eta munduarekiko konpromisoaren nolabaiteko garantia bat». Gausen elkarrizketa berean Arendt-ek «nahi dudana ulertzea da» aforismotik azaldu zuen mundua. Juduen suntsiketa ulertu nahi zuen, baina baita gizonek «arrastoa utziz jokatzeko duten joera» ere. Berak ez zuela bere kolegek bezala boterea eta eragina izan nahi, berak «ulertu» nahi zuela, «ulermena [zela] bere aberria».

Eta hala amaitu zuen 1923an bere hirugarren poema, Kontsolamendua, «Orduak joango dira/ eta egunak./ Baina irabaziko dugu zerbait:/ iraunkortasun bera». Hurrengo 38 urteetan idatziko zituen poema gehiago, 71 denera. Irautea, ulertzeko ezinbesteko aldagaia.

*Garai hartan kazetari ospetsu bat izan zen, geroago Willy Brandt sozialdemokrataren gobernuko goi funtzionarioa.

**Erretreta hartutako literatura alemaniar garaikideko irakaslea Berlingo Unibertsitate Librean.


Aiaraldeko Intranet Feminista eta webgunea aurkeztu ditu Faktoriak

Neguko Topaketa Feminista antolatu du Aiaraldea Ekintzen Faktoriako feminismo lantaldeak gaur goizean Urduñan. 2019ko plangintza aurkeztu dute, besteak beste.

Ekainean egin zuten Aiaraldeko emakumeen lehen topaketa feminista Laudion. Eskualdeko 80 lagunek hartu zuten bertan parte, eta makina bat ideia bildu zituen Faktoriako feminismo lantaldeak eskualdean garatzeko. Azken bi hilabeteak eman dituzte ekintza plana osatzen, eta gaur goizean aurkeztu dute 2018-2020 urteetarako plangintza estrategikoa. Hala, koordinazioa, saretzea, ahalduntzea, indarkeria matxistari aurre egitea eta komunikazioa izango dituzte aurrera begirako lan ildo. Hain zuzen, helburuei erantzuteko ekintza plana partekatu dute Urduñako saioan.

Neguko Topaketa feministan azaldu eta eztabaidatu dugu 2019an eskualdean #feminismoa nola ehundu! @EkintzaFaktoria k sortutako webgune berezia eta intranet feminista ere aurkeztu ditugu:https://t.co/JtlRetXXGm pic.twitter.com/CoXxdzq8q8 — Izar Mendiguren Cosgaya (@itzulipurdika) 2019(e)ko urtarrilaren 19(a)

Feminismoa ehuntzen gogoeta kolektiboan oinarritu dira Aiaraldea Ekintzen Faktoriako kideak proposamena eratzeko. Prozesua, baina, luzeagoa izan da: diagnostikoa zehaztu zuten iragan apirilaren 14an Feminismoa Aiaraldean jardunaldian, eta Aiaraldeko Topaketa Feministan eman zioten bide lehentasunak ezarri eta lan ildo zein helburuei erantzuteko ekintzak proposatzeari. Udaren ondoren, mikromatxismoak jorratzeari ekin zioten, Horma ikusezinak, indarkeria matxistaren arrakalak dokumentala ekoitzita. Ondorengo pausoak ezagutarazteaz gain, komunikazio, saretze eta koordinazio beharrei erantzuteko bi tresna aurkeztu dituzte gaurkoan: atari berezia eta Intraneta.

2019ko erronkak

Honako ekintzak lehenetsi dituzte 2019an zehar garatzeko: eragileen lana ikustarazteko"Feminismoaren Agenda", memoria historikoari heltzeko Aiaraldeko tribial feminista, adin eta kultura ezberdinetako emakumeak batzeko "Munduko janak" dinamika, Aiaraldeko emakumeen bigarren topaketa feminista, ahalduntze eskola, Aiaraldeko Mugimendu Feministaren historiaren dosierra... Dena den, beste zenbait jarduera ere aurreikusi dituzte, unean une azalduko dituztenak.

Horrez gain, 2020 bitartean garatzeko zenbait proiektu mahaigaineratu dituzte. Jardunaldiko partaideek lan-taldeetan egin dizkiote ekarpenak proposamenari lehenbizi, eta guztien artean partekatu dituzte ondorioak gero.

Neguko Topaketa Feministetan elkartu gara gaur Urduñako Alondegian urteko erronkei heltzeko, 2019 feminista ehuntzeko #feminismoa #bizitzekoFaktoria pic.twitter.com/ltNJlYCm86 — Aiaraldea Ekintzen Faktoria (@EkintzaFaktoria) 2019(e)ko urtarrilaren 19(a)

Saretzeko tresnak

Koordinazio eta saretzeko gune birtual zein fisikoak sortzea izango da, besteak beste, aurtengo erronketako bat. Komunikazio alorrean bi tresna erabilgarri jarri ditu Faktoriak eskura dagoeneko, eta bi hilero plazaratuko den "Feminismoaren agenda" izango da hurrengo pausoa. Gainera, aldizkari digital edo buletina ekoizteko asmoa jakinarazi dute Aiaraldea Kooperatiba Elkarteko feminismo taldeko kideek.

Guzti horretarako taldea indartzeko gonbita luzatu diete emakume aiaraldearrei, proiektu guztiak bideratzeko hilean behin egiten dituzten bileretara batzeko aukera emanez. Informazio gehiago jasotzeko feminismoa@aiaraldea.eus helbidera idatzi liteke mezua.

Aiaraldea Ekintzen Faktoriako egitasmo komunitarioak herritarren bazkidetza eta ekarpenei esker gauzatzen dira. Bazkidetzei buruzko informazioa jasotzeko egin klik hemen.


Euskal Herriko Itzulia dela-eta, Nafarroa kalea zenbait ordutan itxita egongo da bihar eta etzi


Jose Antonio Ardanza lehendakaria 'Faktoria'n

Liburu berri bat kaleratzearen aitzakia hartuta gonbidatu dute Euskadi Irratira lehendakaria. Ajuria Enean bizi izandako garaiak gogora ekartzeaz gain bere bizitza pertsonalari buruz ere hitz egin du.

Ama hil eta Ondarroako osaba apaizarekin hazi izanak jarri zuen apaiz bidean, baina sotana jantzi aurretik utzi zuen seminarioa. Deustun Zuzenbidea ikastearekin batera hasi zen EGI-n, eta orduan bataiatu zen klandestinitatean: Pinpinela ezizena hartu zuen.

Garai eta inguru hartan ezagutu zuen, irakasle lanetan, Xabier Arzallus eta baita Gloria Urteaga ere. Ipar Euskal Herriko erbestetik bueltan, ikasketak bukatuta, ezkondu ziren. Jaengo espetxean egin zuten ezkonbidaiako lehen geldialdia koinatua ETA-ko kideak etxean ezkutatzeaz akusatuta baitzuten han preso.

Gloria emaztearen aipamena behin baino gehiagotan jasotzen du liburuak. Eta bat dago azpimarratuta: 'Baina Joxe Antonio hau besterik ez genuen behar!' esan zuenekoa. Lehendakari izateko proposamena egin ziotenean bota zion. Gipuzkoako Ahaldun nagusi zela harrapatu zuen EAJ-ren krisiak. Latza egin zitzaion borroka eta aukera egitea, bazekien baita ere, Arrasateko alkatetzako garai zailetan zenbat Ducados erre zituen.

Baina Ajuria Eneako mahaiaren bueltan egin zituzten geroztiko hamalau urteak. Mahai hark gerora izango zuen sona akaso artean, igarri gabe.

Ama hil eta Ondarroako osaba apaizarekin hazi izanak jarri zuen apaiz bidean, baina sotana jantzi aurretik utzi zuen seminarioa. Deustun Zuzenbidea ikastearekin batera hasi zen EGI-n, eta orduan bataiatu zen klandestinitatean: Pinpinela ezizena hartu zuen. Garai eta inguru hartan ezagutu zuen, irakasle lanetan, Xabier Arzallus eta baita Gloria Urteaga ere. Ipar Euskal Herriko erbestetik bueltan, ikasketak bukatuta, ezkondu ziren. Jaengo espetxean egin zuten ezkonbidaiako lehen geldialdia koinatua ETA-ko kideak etxean ezkutatzeaz akusatuta baitzuten han preso.Gloria emaztearen aipamena behin baino gehiagotan jasotzen du liburuak. Eta bat dago azpimarratuta: 'Baina Joxe Antonio hau besterik ez genuen behar!' esan zuenekoa. Lehendakari izateko proposamena egin ziotenean bota zion. Gipuzkoako Ahaldun nagusi zela harrapatu zuen EAJ-ren krisiak. Latza egin zitzaion borroka eta aukera egitea, bazekien baita ere, Arrasateko alkatetzako garai zailetan zenbat Ducados erre zituen.Baina Ajuria Eneako mahaiaren bueltan egin zituzten geroztiko hamalau urteak. Mahai hark gerora izango zuen sona akaso artean, igarri gabe.


[Kulturaldia] Agur Etxebeste filmean gonbidatu bereziak Sutegin

Agur Etxebeste filmarekin amaitu da aurtengo Kulturaldia. Sutegi goraino bete dute bertara hurbildutako 150 ikusleek. Ia bi orduko filmaren ostean, gonbidatu bereziak izan dituzte usurbildarrek: Telmo Esnal eta Ramon Agirre. Zuzendaria bata eta aktorea bestea. Nahikoa barre egin eta gero, bi gonbidatuek filmari buruzko azalpenak eman dituzte eta ikusleen galderak erantzun.


Datuak aurretik, errenta aitorpenean desgrabatzeko

Aurten ere, lehentasunezko mezenasgo jarduera izendatu du Foru Aldundiak Dobera Euskara Elkartea, eta horri esker, 2018an ekarpena egin zuten bazkideek dedukzioa izango dute errenta aitorpenean; baita Kronikalariek ere. Emandako laguntzari dagokionaren %30 deduzitu ahal izango dute.

Datuak lehendik, dedukziorako

Orain egin behar den errenta aitorpena 2018ari dagokiona da. Beraz, 2018an egindako diru ekarpena hartuko da kontuan dedukzioa egiteko.

Horretarako, Dobera Euskara Elkarteak eta Kronikak bazkide eta laguntzaileen datuen berri eman behar izaten diote Foru Aldundiari, errenta aitorpena egiteko epea ireki baino lehen. Hau da, orain deduzitu ahal izateko, abendua baino lehen eman behar ziren ondorengo datu hauek: izena eta bi abizenak, NAN agirian idatzita agertzen diren moduan; NAN zenbakia; eta bertan agertzen den etxeko helbidea.

Aurten egindako diru ekarpenei dagokien errenta aitorpena 2020an egingo denez, 2019a bukatu baino lehen eman behar dira aipatutako datuak.

Autolikidazio proposamenak zuzenduta, interneten bakarrik

Aurtengo errenta aitorpeneko autolikidazio proposamenetan gaizki aplikatu du Aldundiak dedukzioa. Internet bidez jasotako proposamenetan zuzendu du dagoeneko, baina posta arrunt bidez jasotakoek proposamena moldatu beharko dute.


Zabaldu dute XVIII. Klarinete Maratoirako izen-ematea

Klarinete doinuek hartuko dituzte Zumaiako hainbat txoko azaroaren 27tik abenduaren 1era bitartean. XVIII. Klarinete Maratoia egingo da egun horietan, eta, ohikoa den bezala, ikastaroak eta kontzertuak egingo dira. Ikastaroetarako izen-ematea zabalik dago jada.

Klarinete Maratoia Zumaian antolatzen den hezkuntza-egitasmo orijinal bat da. 2002an sortua, klarinetearen zabalkundea eta irakaskuntza ditu helburu nagusia. Hamazazpi maratoien ondoren, ekimenak oinarri sendoak ditu. Horren erakusle da urte hauetan guztietan 900dik gora ikaslek hartu dutela parte ikastaroetan.

Azken urte hauetan Sapere Aude Sinfoniettak antolatu du Maratoia. Aldatzen ez dena ikastaroen arduraduna da: Carlos Casadó klarinete jotzaile valentziarra eta Espainiako Orkestrako kideak zuzenduko ditu taldekako eta bakarkako klaseak. Ikastaro hauetan musika eskoletan instrumentu hau ikasten ari diren lagunek hartzen dute parte, eta baita klarinetea lanbidetzat izango duten ikasleek ere: kontserbatorioetako ikasleek, orkestretako kideek, etab.

Horrez gain, Ainhoa Miranda musikari gasteiztarrak Alexander teknikaren inguruko saioak eskainiko ditu aurten ere. Alexander Teknika tentsioak, bizkarreko minak sortzen dituen jarrera txarrak, lesio muskularrak, ahots arazoak eta abar aurre ikusten dituen metodoa da.

Berrikuntza bezala, Urval Ensemble klarinete laukoteak workshop bat eskainiko du. Laukote laborategi bat gidatuko dute bertako taldekideek.

Ikastaro eta klase hauetarako izen-ematea dagoeneko zabalik dago www.sapereaudesinfonietta.com webgunean.

Kontzertuak

Alde pedagogikoaz aparte, izango dira aurten ere musikazale orori irekitako kontzertuak ere. Hala, hilaren 27an ikasleen emanaldia izango da komentuan. Azaroaren 28an pintxo pote musikala egingo da Mari kalean, Valentin Manterola margolariaren estudioan. Egun bat geroago, hilaren 29ean, haurrentzako kontzertua hartuko du Alondegiko Oxford aretoak. Larunbatean, azaroaren 30ean, klarinete laukoteen kontzertua egingo da komentuan. Amaitzeko, abenduaren 1ean, bi saio izango dira: eguerdian ikasleen amaierako kontzertua Zumaienako aretoan, eta literaturari buruzko hitzaldia eta ganbera musikako kontzertua arratsaldez.


Goierri Txirrindu Eskolak aurtengo denboraldiko taldeak aurkeztu ditu

Kimuen, haurren eta kadeteen mailan osatu dituzten aurten taldeak; guztira 32 haur eta gaztetxo dira.


Bikoteen arteko kontratua

Harremanei eta zehazki bikote harremanei buruz irakurtzen diren ipuin gehienak eta telebistan ikusten diren pelikula asko, bikotea osatu eta elkarbizitzen hasten diren momentuan amaitzen dira.

Maiteminari buruz asko eta asko idatzi da, garrantzia emanez edo kenduz, sorrarazten dizkigun sentsazioak erakutsiz, eta nola kudeatu dezakegun aholkuak emanez. Egia da sentimendu honek bere garrantzia duela gure bizitzan, eta interesgarria dela ondo ezagutzea eta bideratzea, baina bikote harremanetako bidai garrantzitsuena bikote bezala elkarrekin bide bat jorratzea erabakitzen dugunean hasten da.

Nolako bikotea izan nahi dugu? Elkarrekin bizi nahi dugu? Zer nolako harremanak nahi ditugu bakoitzaren familiarekin? Gure arteko harremanetan zein arau edo limite ezarriko ditugu? Nola zainduko diogu elkarri? Bakoitzaren beharrak, nahi dituen espazio propioak… Hau da, gure arteko kontratua nolakoa izango da.

“Kontratua “ hitza nahita erabiltzera nihoa, zeren askotan ideologikoki oso hotza iruditzen zaigun hitza denez, askotan hasierako galdera horiei ez diegu erreparatzen. Bikote askok uste dute elkarrenganako duten maitasunarekin nahikoa dela eta horrekin jada dena egina dagoela.

Nire lanean etengabe ikusten ditut bikoteak eta guztietan argi adierazi ez diren arauak. Eguneroko bizitzarekin batera eraiki dira, eta argitasun ezak ondoren arazoak ekartzen ditu.

Bikote harremanetan bakoitza gure motxilarekin iristen gara. Gure motxilan, alde batetik, gure familian eta bizitzan jasotako baloreak, ideiak eta afektuak daude, eta, bestetik, gure proiektuak, desioak eta etorkizunari eskatzen dioguna ere. Horrela, adierazi edo ez, norberak bizitza eta harremanak ulertzeko modua du, eta harreman bakoitzean espero duguna, bestearengandik jasotzea nahi duguna ere. Garrantzitsua da honi guztiari erreparatzea, arreta jartzea.

Bikote harremanetako ibilbidea elkarri ulertzeko, zaintzeko eta bestearen ahultasunak ezagutu, onartu eta gainditzen laguntzeko espazio bat izateko, ezinbestekoa da norberaren beharrei erreparatzea, norberaren emozioak eta zailtasunak kontutan hartzea. Eta hau guztia lortzeko ezinbestekoa iruditzen zait elkarrekin dugun kontratua, adostea, eta behar dugun heinean moldatzea, egokitzea…

Maitasunak, inertziaz, ezin du hau guztia eraiki. Maitasuna gure buruari begiratuz, bestearekiko begiradara iritsi eta kontratuaz hitz egin eta adosteko lagundu diezaigukeen lagun on bat da.


Sare sozialen inguruko jardunaldiak Lea Artibai Ikastetxean

Lea-Artibaiko Amankomunazgoko Gizarte Zerbitzuetako Droga Gaietako Prebentzio Zerbitzuak antolatuta, Sare sozialak: arriskurik gabeko erabilera adoleszentzian gaiaren inguruko jardunaldiak egongo dira azaroaren 29an eta 30ean. Besteak beste guraso, irakasle eta hezitzaileei zuzenduta dauden jardunaldiak Lea Artibai Ikastetxeko Enpresa Aretoan egingo dira 17:00etatik 19:30etara.


Tren museoen nazioarteko eguna igandean Azpeitian

Hiru tren historiko abiatuko dira Tren Museotik Lasaora

Egun osoan zenbait ibilgailu historikok maniobrak ere egingo dituzte

Eusko Jaurlaritzako Trenbidearen Euskal Museoak museoen nazioarteko eguna ospatuko du igande honetan Azpeitian. Lurrun trenen programazio berezia eskainiko dute, eta "Europako bide estuko trenen bildumarik onena" osatzen duten hainbat material mugikor historikoren funtzionamendua erakutsiko dute.

Hiru tren historiko abiatuko dira Azpeitiko Tren Museotik Lasaoko geltokiraino. Lehenengoak 11:00etan irtengo du. Tren hori antzinako Ferrocarril Vasco-Asturianoko 1004 diesel lokomotorak atoian eramango du, diesel motorearen sortzaile Rudolf Diesel ingeniari alemanaren jaiotzaren 150. urteurrena betetzen dela ospatuz.

Ondoren, 12:00etan, beste lurrun tren batek irtengo du; buruan E-205 Portugal lurrun lokomotora izango da. Lokomotora hori 1913an eraiki zuten Alemanian, Ferrocarriles Portugueses konpainiarentzat. Gaur egun, Europan abian jartzeko moduan dagoen bide estuko lurrun lokomotorarik indartsuena da.

Azkenik, 13:00etan museoko nasetatik azken lurrun trenak irtengo du, eta Euzkadi lokomotorak eramango du atoian. Lokomotora hori 1920an eraiki zuten Munich-en (Alemania), Ferrocarriles Vascongados enpresarentzat.

Horretaz gain, egun osoan Trenbidearen Euskal Museoan gordetako zenbait ibilgailu historikok maniobrak egingo dituzte. Maniobretako zenbait diesel lokomotoren lana ere erakutsiko dute.

Larunbatean ere bai

Larunbatean, berriz, lurrun trenen bi zirkulazio izango dira. Zirkulaizo horiek lurrun trenen 2008ko ekitaldiko eskaintzan sartzen dira eta Azpeitiko museotik irtengo dute 12:30ean eta 18:00etan.

Informazio gehiago: 943 15 06 77 eta www.euskotren.es.


Guadalupe Mentxakak 100 urte bete ditu

Mariaren Lagundiako mojak abuztuan izan du urtebetetzea, eta Bergarako Udalak, Elena Lete alkatearen bitartez, omenalditxoa egin dio, oroigarri bat emanez.

Guadalupe Mentxaka Zorrotzan jaio zen eta moja sartu ondoren, musika irakasle ibili izan da Urduñan, Tarragonan edota Lleidan. 2016ko apirilaren 8az geroztik, Bergarako komunitateko kide da.


Gizarte eragileek 1,6 milioi euro jasoko dituzte aurten

Euskararen Erakunde Publikoak eta Eusko Jaurlaritzak 1,6 milioi euro emanen dizkiete aurten euskalgintzako gizarte eragileei haien xedeak bultza ditzaten. Udaberrian iragarri bezala, aurtengo diru funtsak ez du aldaketarik ukan. Eusko Jaurlaritzaren ekarpena apaldu bada ere, EEP osatzen duten eragileen parte hartzearen emendatzeak bete du gabezia. EEPk 1.160.000 euro jarriko ditu, eta Eusko Jaurlaritzak, 440.000. Funtsean, iazko kopuru bera baliatuko da aurten, eta horrek irakurketa gazi-gozoa eragin du euskalgintzako gizarte eragileengan. Batetik, poza, krisialdi ekonomikoa egonik ere ez delako funtsa txikitu. Kezka, herri mugimenduek egoera ekonomiko larria dutelako eta funts horrek ez duelako haien iraupena bermatzen.Oro har, Ipar Euskal Herriko zortzi eragile nagusiei emanen diete kopururik handiena: 1.230.000 euro. Biga Baik 14.000 euro eskuratuko ditu, Euskal Haziak elkarteak 20.000, Ikas-Bik 29.000, Seaskak 405.000, AEK-k 300.000, Bertsularien Lagunak 42.000, Uda Lekuk 135.000 eta Euskal Irratiek 285.000. Ipar Euskal Herriko Hitza-k 25.000 euroko laguntza jasoko du.Horrez gain, 370.000 euro emanen dira bertze eragile batzuen hizkuntza jarduera proiektuetarako. Aurten, 64 eragile atxiki dituzte, horietako hamazazpi berriak direlarik. Atal horretan 86 xede lagunduko dituzte diruz, horien artean 42 xede berri. UEUk 4.000 euroko laguntza jasoko du aurtengo ekimena sustatzeko.Arloka, 777.030 euro baliatuko dira euskararen transmisioa indartzeko, hamahiru egitasmo lagunduz. Erabileraren arloan, 51 egitasmo lagunduko dituzte, 822.970 eurorekin. "Gizarte osoan euskara anekdota hutsetik haratago joan dadin ahalegindu behar dugu", erran zuen Eusko Jaurlaritzako Hizkuntza Politikarako sailburuorde Lurdes Auzmendik.Laguntzak biderkatu"Deialdi horrek gaurko beharrei ezin die erantzun, eta, inkesta soziolinguistikoak ongi erakusten duen bezala, biharkoei ere ez. Erran bezala, eta, azken hamarkadek frogatu bezala, euskalgintzaren eginkizuna funtsezkoa da euskararen berreskurapen prozesuan, eta heldu den urtean deialdi horretan ezartzen den dirua ez bada %50 bederen igotzen, euskalgintzako egitura batzuk edo hizkuntza politikaren atal oso batzuk lanjer gorrian izanen dira", ihardetsi du Euskal Konfederazioak.Euskalgintzari banatu diru zama arrunt apala gelditu dela dio, eremu desberdinetan euskararen alde ari diren elkarteen beharrak kontuan hartuz. Gogora ekarri du funtsezko lana eramaten duten eragile horiek garatzen ari direla eta diru anitz gehiago behar dutela beren jarduera behar bezala aitzina eramateko.


500 lasterkari lehiatuko dira igandean Donostia-Hondarribia mendi lasterketan

Donostiako Fortuna kirol elkarteak antolatuta, Donostia-Hondarribia mendi lasterketaren hirugarren ekitaldia egingo dute igandean. 500 korrikalari lehiatuko dra bertan eta 30,8 kilometroko ibilbidea egingo dute, 1300 metroko desnibelarekin. Goizeko 09:30ean abiatuko dira Groseko Katalunia plazatik eta eguerdi aldera iritsiko dira aurten Gernikako Arbolan jarriko dute helmugara.

Zuloaga kalean berriritartze lanak egiten ari direlako, lasterketa aurten Gernikako Arbola plazan amaituko da, Harresilanda kalean. Txiplao poligonorako sarbidea ez da aurten Zimizarga auzotik egingo, lur azpiko bidetik Muliate aldera pasatuz baizik. Ibilbideak Tximista kalearekin egingo du bat, kalean barrena San Nikolas zubia zeharkatu eta Alde Zaharrera sartuko da, handik Leiba, Denda, eta Kale Nagusitik jaitsiko da handik Santa Mariako Atea zeharkatu eta Damarri plazatik helmugaraino.

ASICS Trail Series txapelketarako puntuagarria izango da Donostia-Hondarribia lasterketa. Espainiako estatuko lau proba biltzen dira bertan eta, igandekoa, denboraldiko lehena izango da. Hortaz, irabazlea behin behineko sailkapen orokorreko liderra izango da. Kirolprobakek kudeatzen duen mendiko-proben ligarako ere puntuagarria izango da.

Donostia-Hondarribia Trail Lasterketa, zenbakietan

Partehartzaileak: 500 guztira, 468 gizon eta 32 emakume. Gipuzkoarrak: % 67; Nafarrak: % 7’7; Bizkaitarrak: % 7’2; Arabarrak: % 6 arabarrak; Ipar Euskal Herrikoak: % 3’7; eta Espainiako estatuko beste lekuetakoak % 6’4.


Zergari zerga

Zergak jarri eta zergak kendu, zergak igo eta zergak jaitsi. Zergekin jokatu, zergekin jolastu. Zerga zergatirik gabeak. Zergai eta zernahi zergagai bihurtzen duten zergari autoritarioak, zergatik eta hargatik zergatzen gaituztenak. Zerga zigortzaileak, zerga zorgarriak, zerga zurgatzaileak…

Zerga biltzaile, boto biltzaile, hala dio asmatu berri dudan esaera zaharrak, halaxe dioelako tradizio politikoak ere: atzoko berripaper honek elektoralista deitzen zion Nafarroako Gobernuak iragarri berri duen zerga jaitsierari: hauteskunde bezperetan ez dago zergak igoko dituen politikari suizidarik, ez Nafarroan, ez gainerako Euskal eta Auskalo Herrietan ere.

Karl Marxek esaten zuen era bakarra dagoela kapitalismoa akabatzeko: «Zergak, zergak eta zergak». Koska da kapitalismoa dugula aldez edo/eta moldez zergari, eta kapitalismoak gutxi duela tontotik: ez dio zergarik jarriko bere buruari.


Parte hartze handia izan du Irakeko Kurdistango erreferendumak

Etziko jakinaraztekoak dira emaitza ofizialak. Bagdadek mugara tropak bidaltzeko agindu du

Liskarrik gabe igaro zen atzo Irakeko Kurdistango Eskualde Autonomoko independentziari buruzko erreferenduma. Emaitza ofizialak etzi arteko epean jakinaraztekoak dira, baina Massud Barzani presidenteak, erreferendumaren sustatzaile nagusiak, lehenbiziko helburua bete zuen, parte hartzea handia izan baitzen: botorako eskubidea zuten 5,3 milioi herritarretatik %78,7k parte hartu zuten, erreferenduma antolatu duen batzordearen arabera. Hau zen erantzun beharreko galdera: «Nahi al duzu Kurdistango eskualdea eta inguruko eremu kurduak herrialde independente bihurtzea?». Baiezkoak argi irabaziko duela da pronostiko nagusia, baina ez dago batere argi eskualde autonomoak independentzia zein neurritan gauzatu ahal izanen duen. Barzanik herenegun elkarrizketarako deia egin zion Irakeko Gobernuari, baina Bagdadek erabaki du tropak bidaltzea eskualde autonomoaren inguruko eremuetara.

Bozkalekuak ireki eta ordu erdira eman zuen Barzanik botoa Pirmam udalerrian, baina kazetariei ez zien adierazpenik egin. Parte hartze datuak handiak izan ziren hiri nagusietan: Arbil hiriburuan %84, Kirkuken %79, Duhoken %90, Zakhon %94...

Kirkuken garrantzia

Irakeko agintariek goizean erabaki zuten erreferendumaren aurka mugimendu militar bat agintzea. Parlamentuak Haidar al-Abadi lehen ministroari agindu zion tropak bidaltzeko «Kurdistango Eskualde Autonomoak 2003tik kontrolpean hartu dituen eremu guztietara». Kirkuk, Diyala eta Ninive probintzietan daude eremu horiek, eta 2014tik aitzinera pexmergek EI Estatu Islamikoa bidali ondotik hartu zuten horien kontrola —Sinjarren, Ninive probintzian, yazidiak banatuta daude Barzaniren aldekoen eta PKK Kurdistango Langileen Alderdiaren aldekoen artean—.

Irakeko milizia xiita nagusiak, PMH Herriaren Mobilizazio Indarrak, adierazi du prest dagoela Kirkukera borrokara joateko «komandante buruaren [Al-Abadiren] aginduak betetzen ez dituzten talde kriminalen aurka».

Kirkuken garrantzia kanpainan ere anitz nabarmendu da. Petrolio baliabide aberatsak dauzka, herritar gehienak kurduak diren arren turkmen eta arabiar gutxiengo zabalak ditu, eta Irakeko Konstituzioan onartua du Kurdistango Eskualde Autonomoarekin batu ala ez erabakitzeko erreferendum bat egiteko aukera. Kanpainan tentsio handia eta liskar batzuk izan dira Kirkuk hirian, baina bozketaren orduak normal igaro ziren atzo. Kurdistango Firat agentziaren arabera, turkmenak eta arabiarrak gehiengoa diren auzoetan boikota izan zen nagusi. Nexmeldin Karim gobernadoreak bozketa bukatu ondoren etxeratze agindua ezarri zuen. Irakeko Gobernuak tropak bidaltzeko agindua dela eta, Karimek lasai egoteko eskatu zien herritarrei. «Erreferenduma ederki joan da, inongo arazorik gabe, baina etsaiak prest daude Kirkuken egonkortasunari kalte egiteko».

Turkiaren mehatxuak

Hain zuzen, Turkiak ere aipatu du militarki esku hartzeko aukera, Mevlut Çavusoglu Atzerri ministroaren ahotik. Turkmenen segurtasuna arriskuan ikusiz gero tropak bidaliko dituztela erran du. Irakeko Fronte Turkmena alderdiak boikoterako deia egin zuen, eta kanpainan herritar kurdu bat hil zuten Kirkuken, alderdiaren egoitzan zaindarien eta erreferendumaren aldeko manifestarien artean izandako liskar batean. Recep Tayyip Erdogan Turkiako presidenteak erran du bidea itxiko diola eskualde autonomoko petrolioaren merkaturatzeari. «Aste honetan jakinaraziko ditugu pausoak. Muga itxiko diegu sarrerei eta irteerei. Ikusiko dugu orduan Irak iparraldeko eskualdeko agintariek nola saltzen duten petrolioa». Siriako Gobernuak eta Irangoak ere gaitzetsi dute erreferenduma, eta Irangoak, gainera, muga itxi du Irakeko Kurdistanekin.


Sesmaren beldurrak, kezkak zuri-beltzeko irudiz eta hitzez

Jose Manuel Sesmak zuri-beltzean marrazten ditu beldurrak, kezkak eta hitzez laguntzen. Leire Alvarezekin elkarlanean zintzilikatu ditu Oxford aretoan. Biak etorri dira zer kontatzera.

Jose Manuel Sesmak zuri-beltzean marrazten ditu beldurrak, kezkak eta hitzez laguntzen. Leire Alvarezekin elkarlanean zintzilikatu ditu Oxford aretoan. Biak etorri dira zer kontatzera.

Aitziber Alonsoren ilustrazioa


Filmen musika entzungai, Juan Crisostomo Arriagakoen eskutik

Juan Crisostomo Arriaga musika kontserbatorioko kideen kontzertua izango da barikuan Ean, Herrijeri Emon Arnasa kultur taldeak antolatuta. Zenbait film izango dira kontzertuaren ardatza. Hala, Maite Aurrekoetxearen zuzendaritzapean, Forrest Gump, Gladiator, Goldfinger eta Mision Imposible filmen musika izango da entzungai, besteak beste.

San Juan elizan izango da kontzertua, 18:30ean.


‘Parketarrak’ egitasmoa bihar, Zelai Arizti parkean

Ekainaren 4an Urretxuko gazteluko parkean egindako Parketarrak egitasmoa errepikatuko dute bihar Zumarragako Zelai Arizti parkean, 17:00etatik aurrera. Kalean eta parkean euskararen erabilera bultzatzea dute helburu. 3 urtetik 5 urtera arteko haurrentzako jolasak egingo dituzte lehenengo, eta, 18:00etatik aurrera, 6 urtetik 9 urtera arteko haurrentzat.

The post ‘Parketarrak’ egitasmoa bihar, Zelai Arizti parkean appeared first on Otamotz.


Langabe kopuruak gora jarraitzen du, afiliazioa igo arren

Bigarren hilabetez jarraian handitu egin da Gizarte Segurantzari kotizatzen diotenen kopurua, baina iaz baino gutxiago dira. Hego Euskal Herriko langabeen %30ek bakarrik jasotzen dute sari arrunta.

Gora egin du langabeziak Hego Euskal Herrian iragan martxoan. Lau herrialdeetako datuak batuta, otsailean baino 1.454 behargin gehiago zeuden lanik gabe martxo amaieran, eta 230.572 dira guztira.

Herrialdeka, ordea, soilik Nafarroan jaitsi da langabe kopurua. Araban hazi da gehien kopurua aurreko hilabetearekiko, eta soilik herrialde horretan dago iazko martxoan baino langabe gehiago.

Datuak

Araba:

Martxo bukaeran, 28.777 langabe.

Otsailetik, +737 (%+2,63); 2013ko martxotik, +134 (+%0,49).

Bizkaia:

Martxo bukaeran, 99.779 langabe.

Otsailetik, +935 (+%0,95); 2013ko martxotik, -620 (-%0,62).

Gipuzkoa:

Martxo bukaeran, 49.592 langabe.

Otsailetik, +440 (-%0,90); 2013ko martxotik, -707 (-%1,41).

Nafarroa:

Martxo bukaeran, 52.424 langabe.

Otsailetik, -658 (-%1,24); 2013ko martxotik, -4.062 (-%7,19).

Hego Euskal Herria:

Martxo bukaeran, 230.572 langabe.

Otsailetik, +2.112; 2013ko martxotik, -1.193.


Snoopy senide bat kartzelatik ateratzen saiatu da

Espetxeko poliziak aho zabalik gelditu ziren Snoopy urezko pistolekin armatuta zentroan sartu zenean.

43 eta 21 urteko bi gizon sartu ziren joan den asteburuan Britainia Handiko Wight uharteko kartzelan bertan zegoen senide bati ihes egiten laguntzeko. Harrigarriena bietako bat Snoopy marrazki bizidunaren mozorroa jantzia zuela da.

Lagundu nahi zuten pertsona, ordea, beste espetxe batean zegoen.

Azkenean, poliziek bi gizonak atxilotu eta ospitale psikiatrikora eraman zituzten.


«Sarraski artean ezin dugu ongi lan egin»

Palestinar ekintzaile feminista eta WATC Emakumeen Komite Teknikoko zuzendaria da Hussein. Emakumeen mugimenduaren egoerari buruz solasean aritu da Iruñeko Katakrak gunean.

Ramallahetik heldu da, Palestinako mugimendu feministari buruz aritzera. Soraida Hussein Bogotan sortu zen, 1962an, baina gurasoen sorterrira itzuli zen gero: Palestinara. Mar Gijonekin egon da Iruñean, haren liburuaren aurkezpenean.

Palestinarra eta emakumea. Zapalkuntza bikoitza da hori?

Emakume palestinarra da bere herriaren askatasunaren alde borrokan ari den emakume bat, gizarte patriarkal batean. Mundu guziko emakumeak beren askatasunen alde borrokatzen dira. Gure testuinguruan askotan isildu behar dugu. Alde batera utzi behar dugu emakumearen gaia, eta gai nazionalistaz hitz egin. Izan ere, Gazari eraso egiten diotenean, eta herriaren aurkako sarraskia egiten ari direnean, emakumeek ez dituzte bere eskubideak aldarrikatzen. Beraz, borroka bikoitza da.

Bi borroka horiek batera joan behar dute?

Bai. Europako eta Ipar Amerikako feministek diote feminismoa eta nazionalismoa ez doazela batera. Baina hegoaldeko feministek —hegoamerikarrek, afrikarrek eta guk— baietz diogu. Gure feminismoa nazionalismotik sortzen da.Nazionalismo horretatik, emakume indartsuak ateratzen dira: erabakitzen dugu, borrokatzen gara, ekimena hartzen dugu... Gizonek baino gehiago askotan.

Legeek babesten dituzte emakumeak?

Lege otomandarrak, jordaniarrak, egiptoarrak, britainiarrak eta israeldarrak ditugu, baina ez palestinarrak. Beraz, gure borrokaren alor bat lege palestinarrak edukitzea da, gaurko emakumeak babestuko dituztenak. Era berean, indarrean dauden lege asko txarrak dira, baina uste dugu hobe dela lege txar bat izatea, legerik ez izatea baino. Gure elkartean emakumeei esaten diegu zein diren existitzen diren legeak. Lege txar horietako batzuek babesten dutelako, baina besteek ez.

Zergatik dira lege txarrak?

Txarrak dira ez dituztelako emakumeak erabat babesten. Eta, gero, badaude lege batzuk... Adibidez, gizon batek bere emaztea hiltzen badu ikusi duelako beste gizon batekin, legeak zigor txikiena ezartzen dio. Gizon berak beste gizon bat hiltzen badu, epaiketa oso ezberdina da. Legeriak gizonaren jabetzako emakumearen irudia du.

Aldaketa horretarako da familiaren babeserako legea, ezta?

Guk uste dugu familia babesten duen legea behar dela. Lege hori idatzita dago, eta gobernu eta gobernuz kanpoko elkarteen babesa du. Baina legea ezin da indarrean sartu, Palestinako kongresua geldirik dagoelako, bi alderdi nagusien arteko banaketarengatik. Lege horrek familiako edozein kide babesten du indarkeriatik. Poliziaren rola, psikologoen rola eta abar ongi zehazturik daude.

Okupazioak indartu egiten du patriarkatua?

Bai, okupazioak barne eztabaidarako espazioak ebasten dituelako. Gizartea aldatzeko legeak egin eta betearaz daitezke, curriculuma landu daiteke, hedabideak erabili... Baina, horretarako, beharrezkoa da jendearen arteko eztabaida. Sarraskien erdian ezin dugu lan feminista ongi egin. Norbaitek beste norbait kontrolatzeko ideia patriarkala da okupazioa, eta, beraz, mentalitate patriarkala indartzen da.

Feminismoa mendebaldeko ideiekin lotzen dute haren aurka egiten dutenek?

Jende erlijiosoak eta kontserbadoreek emakumeei eraso egiteko erabiltzen dute diskurtso hori. Badago bertakotasunarekiko atxikipena, eta, mendebaldekoak direla esatean, gizarteari min egiten diotela ari dira esaten. Bestalde, nazioarteko GKE asko lanean ari dira Palestinan emakumearen gaiarekin, eta lana mendebaldekoak egiten ari direla diote. Baina, azken boladan, diskurtso horrek pisua galdu du. Ikerketa batzuen arabera, emakumeen mugimenduak mendebaldeko diskurtso liberala erabili zuen, ez baitzuten erabili Palestinako diskurtso nazionalista historikoa.

Feminismoa eta nazionalismoa batzearen garrantzia, berriz ere.

Teoria oso argi dugu, baina azken bi urteetan praktikara eraman da. Bi borroken batasunak mugimendua indartzen du.

Bigarren intifadaren ondoren, feminismoak behera egin zuen?

Mugimendu guziak ahuldu ziren Oslon, baina emakumeena ari da azkarrenik berrindartzen. Emakumeen mugimendua ari da gogorrenik lan egiten, eta horrek du antolaketa indartsuena. Ikasleena eta langileena baino gehiago.

Zein da mugimendu feminista arabiarrekin duzuen harremana?

Azken boladan, zoritxarrez, gauza gehiago ditugu elkarrekin, eta Palestinako emakumeek esperientzia dugu. Indarkeriazko testuinguruetan daude haiek ere; beraz, lehen baino harreman handiagoa dugu. Zerbait estrukturalagoa egin beharko genuke. Badaude taldeak horretan, baina gehiago behar dugu.


Durangaldeko kulturgileek dolua agertu dute Iñigo Muguruzaren heriotzaren aurrean

Atzo zendu zen musikari irundarra urte luzez gaixorik egon ondoren. Euskarazko kulturari ekarpen oparoa egin dio eta horren erakusgarri dira bidean jorratu dituen proiektu musikalak. Kortatu, Negu Gorriak, Delirium Tremens, Joxe Ripiau, Sagarroi, Lurra eta Hiru Leike taldeetan estetika musikal asko landu ditu. Durangaldean ere hainbat kontzertu gogoangarri eman ditu. Azkenenegotarikoa, 2014an eman zuen Ahotsenean, Lurra taldearekin.

Eskerrik asko, #IñigoMuguruza! https://t.co/TPt5OsVfo4 pic.twitter.com/rBEM2zg6pt — uiturriaga (@uiturriaga) September 6, 2019

Iñigo Muguruza.

Duela hilabete agurtzera hurreratu zitzaigun Moskuko jaietako bertso saioa eta gero, urtero legez.

Musikari handia eta tipo bikaina.#begiruneahttps://t.co/zVFZKUdc1d — IGØR (@ielortza) September 5, 2019

Besarkada estua, bai!

Bejon daizula #IñigoMuguruza https://t.co/tytolUpjz9 — Mikel Urdangarin (@txatxamatxali) September 5, 2019

Iñigo Muguruza.

Bihotza eta maitasuna. Ez adiorik!#inigomuguruza pic.twitter.com/8BqkuRYQfE — Ander Lipus (@HutsTeatroa) September 5, 2019


BIDEOA: Atzo gaueko ekaitzak eragindako tximista eta trumoia

Atzo gauean, 21:30ak aldean hasita, ekaitza izan zen, eta tximista ikusgarriak eta trumoi zaratatsuak utzi zituen. Ikus-entzunezko hau da horren erakusgarri.


GUTUNA: “Mosaikoan parte hartutakoei, esker onez”

Ekainaren 8an 250 herritar elkartu ginen Zumaian, guztiok oihu beraren pean: «Errausketarik ez! !».

Guretzat handia izan zen jasotako erantzuna: 250 lagun prest, 250 lagun erne, 250 lagun argi.

Prest, nork bere kasa egin dezakeen ekintza soil bezain garrantzitsua egiten jarraitzeko: norberaren hondakinak sailkatzeko. Erne, komunikabideetatik datozkigun intoxikazio eta gezurretatik babesteko. Eta argi, informazioa bildu eta iritzi sendo bat osatzeko.

Izandako prestutasuna eta jarrera eskertu nahi ditugu, eta ekainaren 17ko ekimenera gonbidatu. Zumaian egin duguna handia izan da; Donostian egingo duguna, erraldoia!

Gipuzkoan aire garbia izan dezagun lanean jarraitu behar dugulako, goazen gauzak ondo egitera! Ekainaren 17an guztiok Saguesera!!! !

Zero zabor Zumaian.


Gazte asanbladak lan taldeei buruzko bilerara deitu du

Oreretako Gazte Asanblada udako geldialdiaren ostean lan taldeak antolatzen hasiko da, eta horretarako, iazko lan taldeetan izan zirenak eta interesa daukatenak animatu ditu gaur egingo duten bileran parte hartzera. Iazko lan taldeekin jarraitu nahi duela jakinarazi du gazte asanbladak; hala nola, euskara, aisia eta eskalada. Bilera 18:00etan izango da, gaztetxean.

Lan taldeez gain, gazte asanbladaren hamabigarren urteurrena prestatzeko lehen urratsa izango da gaurko bilkura. Urrian beteko ditu hamabi urte.

Mikelazuloren lekukoa

Gazte asanbladako kultura taldeak Mikelazuloren lekukoa hartu du Zine Txiroaren antolakuntzan (iaz elkarlanean aritu ziren). Lehen filma hilaren 16an emango dute, 18:00etan gaztetxean: La toma. Antolatzaileen arabera, krisi egoera eta greba izan dira film hori aukeratzeko arrazoia.


‘Sommer Jaunaren

istorioa’ antzezlana gaur

Sommer Jaunaren istorioa antzezlana ikusteko aukera izango da gaur Astigarragan. Jose Ramon Soroiz da aktore nagusia. Sommer jauna antzezten du Soroizek eta pertsonajearen gazte denborak eta haurtzaroa ekarriko ditu gogora. 20:00etan, Astigarragako kultur etxean.


`Procés´aren epaiketaren zentzugabekeria salatu du EAJ-PNVk eta Kataluniako agintariak babestu ditu demokraziarentzat “benetan larria” den une honetan

ñigo Iturrate legebiltzarkide jeltzaleak baieztatu du epaitzen diren gertakariei kalifikazio neurrigabea eman izanak eragiten duen kezkarekin ere, elkarrizketa inoiz baino beharrezkoagoa dela. “Politika epaitzen ari dira eta elkarrizketa eta akordioa aldarrikatzen ditugu Katalunia Estatu barruan daukan tokiaz ebazteko”

Edukin osoa eta bideoa ikusteko klikatu hemen


Iñaki Uria irten da espetxetik

Iñaki Uria 'Egunkaria'-ko kontseilari ordezkaria arratsaldeko zortziak laurden gutxi inguruan atera da Aranjuezko espetxetik, 17 hilabetetik gora preso egon ondoren. Baldintzapeko askatasunean irten da Uria, 450.000 euroko bermea abalen bidez ordainduta. Espetxetik irten eta segituan, kalean dagoela baina, hala ere, ez dagoela libre azpimarratu du.

"Orain sentitzen dudana da kalean nagoela, baina oraindik ez nagoela libre. Hori euskal herritar askori gertatzen zaigun kontua da: kalean gaude, baina ez gaude libre. Eta, halaber, ez daukaguk oraindik 'Egunkaria' itxi zuteneko injustizia bezalakoak eragozteko modurik edo gaitasunik", adierazi du Uriak kartzelatik atera bezain laster. Horrez gain, eskerrak eman dizkie bere alde mobilizatu diren guztiei, eta barruan geratu diren euskal preso guztiak izan ditu gogoan.

Tramite asko eta korapilatsuak bete ditu gaur goizean Iñaki Uriaren familiak, 450.000 euroko bermearen abalak lortu eta Espainiako Auzitegi Nazionalean aurkezteko, baina, azkenean, bete du helburua, eta arratsaldeko zortziak laurden gutxitan irten da 'Egunkaria'-ko kontseilari ordezkaria Aranjuezko kartzelatik.

Senidez eta lagunez betetako autobus bat joan da Zarautz (Gipuzkoa) jaioterritik Madrilera Uria eurekin ekartzeko.

Ongietorria 02:30ak aldera, Kultur Parkean

Iazko otsailaren 20an, 'Egunkaria'-ren aurkako operazioan, atxilotu zutenetik dago preso Uria. Hain zuzen ere, auzi hargatik preso dagoen pertsona bakarra da. Xabier Alegria operazio hartan atxilotu zuten, baina, egun, Udalbiltzarekin lotutako auziagatik dago preso.

Hilabete guztiotan mobilizazio asko egin dira Iñaki Uriaren askatasuna eskatzeko, eta, halaber, norbanako, alderdi eta erakunde ugarik agertu dute gurari hori; besteak beste, Eusko Legebiltzarrak eta Gipuzkoako Batzar Nagusiek.

Hilabete honen hasieran Iñaki Uria Askatu taldea sortu zuten Zarautzen.

Madriletik iristen direnean, 'Egunkaria'-ko lankide ohiek eta adiskideek ongietorria egingo diote Uriari Andoaingo Martin Ugalde Kultur Parkean, goizaldeko 02:30 aldera.


Oinezkoentzako espaloi bat ireki dute Kursaal zubian

(Argazkia: Lide Ferreira)

Behin-behineko baranda bat jartzen ari dira hautsitakoa ordezkatzeko.

Pixkanaka Kursaal zubia irekitzen ari dira. Oinezkoak jada espaloi batetik pasa daitezke. Atzo arratsaldean hautsitako baranda ordezkatzen ari dira. Behin behineko baranda bat jartzen ari dira. Arratsalderako bi espaloiak irekiko dituzte, eta laster irekiko dute zubia ibilgaikuentzako ere.

Olatu handiek Kursaaleko zubiaren adinako garaiera hartu, eta baranda zati bat hautsi zuten atzo arratsaldean. Zubia moztu egin zuten oinezkoentzat eta ibilgailuentzat. Ezbeharra jazo eta berehala, suhiltzaileak, larrialdi zerbitzuak eta udaltzainak bertaratu ziren.

Ohi bezala, itsasoak kalteak eragin zituen Salamanca pasealekuan. Bi lokaletara ura sartu zen —garbiketa enpresa batera eta jatetxe batera—, eta olatuek leiho bana apurtu zuten. Itsasgora baretu ahala, giroa lasaituz joan zen apurka-apurka.


Afrika, Amerika eta Europako txokolateak eramango dituzte iluntzeko dastatzera

Kulturaten egingo dute txokolate dastatzea, 19:00etan. Txokolate zuria, beltza eta esneduna probatuko dituzte, jatorri ezberdinetakoak. Maisu lanak Anton Aspiazu txokolatero oñatiarrak egingo ditu.

Mankomunitateak antolatu duen VII. jardunaldi gastronomikoen barruan antolatu dute gaurko txokolate dastatzea. Kakaoaren jatorriaz, txokolate mota ezberdinez eta bitxikeriez jardungo du Anton Aspiazu txokolatero oñatiarrak, Arrasate Irratian kontatu duen moduan.


Argindarra gehiago garestituko al da?

Espainiako Gobernuak argindarraren prezioa igoko du apirilaren 1ean, baina adituek uste dute ez dela aurtengo azken igoera izango.

Espainiako Gobernuak atzo iragarri zuen argindarraren prezioa % 5 eta % 7 artean igoko duela apirilaren 1etik aurrera. Gobernuak Auzitegi Gorenaren auto bat betetzeko igo behar izan du argindarraren prezioa, tarifa-defizita sortzeko urteko muga gainditu izana tarifa elektrikoan edota enpresen kostuetan kargatzera behartu baitu.

Joseba Barandiaran Euskadi Irratiko kolaboratzaile eta ekonomia adituak esan du "espero" zela prezioaren gorakada hori Auzitegi Gorenak emandako ebazpen baten bermea zegoelako.

Gainera, ez du uste azken igoera izango denik, "diferentzia egongo baita argindarraren fakturaren eta argindarra sortzeko kostuaren artean".

Barandiaranen arabera, argindarrarena "merkatu konplexua da, kontuan izan behar dugu petrolioaren eta gasaren prezioek eragiten diotela, baina baita eguraldiak ere. Gainera, oligopolioa da eta oso lehia mugatua dago enpresen artean, eta botere handia dute prezioetan eragiteko".

Argindar enpresek prezioa berriro igotzeko "ikatzaren prezioaren gorakada edo auzi nuklearra" bezalako argumentuak erabil ditzaketela gogorarazi du.